Rajjeygai himabihi fethuremundhaa kan iulaan koffi | Mihaaru\n13 ޖެނުއަރީ 2020 - 13:36 69 comments\nމީގެ ދެ އަހަރު ކުރިން ރާއްޖެ އިން ނައްތާލާފައިވާ ހިމަބިހި އަނެއްކާ ވެސް ފެތުރެމުންދާ ކަން ހެލްތު މިނިސްޓްރީން މިއަދު އިއުލާންކޮށްފި އެވެ.\nހެލްތު މިނިސްޓަރު އަބްދުﷲ އަމީން އިސްވެ ހުންނަވައިގެން ބޭއްވި ނިއުސް ކޮންފަރެންސެއްގައި އެކަން އިއުލާން ކުރެއްވިއިރު، ހިމަބިހި ޖެހިގެން އުމުރުން ތިން އަހަރުގެ ކުއްޖަކަށް ފަރުވާ ދިނުމަށް ފަހު، ދޫކޮށްލާފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން މިދިޔަ ހޮނިހިރު ދުވަހު ވަނީ ބުނެފަ އެވެ. އަދި އުމުރުން 30 އަހަރުގެ މީހަކަށް ވެސް ހިމަބިހި ޖެހިގެން މިހާރު ފަރުވާ ހޯދަމުން އަންނަ ކަމަށާއި އުމުރުން 17 އަހަރުގެ ކުއްޖަކަށް ހިމަބިހި ޖެހިފައިވާ ކަމަށް ޝައްކު ކުރެވިގެން އައިޖީއެމްއެޗުގައި ޓެސްޓް ހެދުން މިހާރު ކުރިއަށް ގެންދާ ކަމަށް އެޗްޕީއޭ އިން މިއަދު ބުންޏެވެ.\nމިއަދުގެ ނިއުސް ބްރީފިންގައި، ހެލްތް މިނިސްޓަރު އަމީން ވިދާޅުވީ ހިމަބިހި ޖެހިފައިވާ އެންމެ މީހަކު ފެނުނަސް ދުނިޔޭގެ ސިއްހަތު ޖަމިއްޔާގެ މިންގަނޑުން އެކަމުގައި އަމަލު ކުރަމުން ދަނީ "އައުޓްބްރޭކް" އެއްގެ ގޮތުގައި ކަމަށެވެ. އެހެންވެ، އެ ވިސްނުމުގައި ކަންކަން ރާވާފައިވާ ކަމަށް އޭނާ ވިދާޅުވި އެވެ.\nހެލްތު މިނިސްޓްރީން ބުނިގޮތުގައި، މި ފަހަރު ހިމަބިހި ޖެހިގެން ފުރަތަމަ ފެނުނު ތިން އަހަރުގެ ކުއްޖާ އާއި 30 އަހަރުގެ މީހާއާ އެއްވެސް "ކޮންޓެކްޓެއް" ނެތެވެ. އެކަމަކު ފިރިހެން މީހާ ވެސް ދިރިއުޅެނީ، ކުޑަ ކުއްޖާ އަށް ހިމަބިހި ޖެހުނުކަމަށް ޝައްކުކުރާ ހުޅުމާލޭގަ އެވެ. ނަމަވެސް އިތުރަށް ބަލަންޖެހޭ ކަންކަން ބަލަމުން އަންނަ ކަމަށް ބުންޏެވެ.\nހިމަބިހި ޖެހުނު ފުރަތަމަ ކުއްޖާގެ ވެސް ވެކްސިން ޑޯޒް ފުރިހަމަ ކޮށްފައި ނެތް ކަމަށް އެޗްޕީއޭ އިން ބުންޏެވެ. ވެކްސިން ޑޯޒް ފުރިހަމަ ނުކުރާ ކުދިންނަށް ވެސް ހިމަބިހި ޖެހޭނެ އެވެ.\nމިއަދުގެ ނިއުސް ބްރީފިންގައި ހެލްތު މިނިސްޓަރު އަމީން ވާހަކަ ދައްކަވަނީ.---ފޮޓޯ: ހުސައިން ވަހީދު/މިހާރު\nމިނިސްޓަރު އަމީން ވިދާޅުވީ މި ވަގުތަށް ބޭނުންވާ ވެކްސިން ރާއްޖޭގައި އެބަހުރި ކަމަށެވެ. އަދި އިތުރަށް ބޭނުންވާ މިންވަރަށް ވެކްސިން ހޯދުމުގެ ކަންކަން ޑަބްލިއުއެޗްއޯއާ ގުޅިގެން ކުރިއަށް ގެންދާ ކަމަށާއި އެ އެއްޗެހި ރާއްޖެ ގެންނަން ގިނަވެގެން ނަގާނީ 10 ދުވަސް ކަމަށް ވިދާޅުވި އެވެ.\nއަމީން ވިދާޅުވީ، ތިން އަހަރުގެ ކުއްޖާ މި ފަހުން ރާއްޖެ އިން ބޭރަށް ދިޔަކަން އެނގެން ނެތް ކަމަށާއި އެހެންވެ، ހިމަބިހި ރާއްޖެ އަށް މި ފަހަރު ފެތުރުނު ގޮތް ބަލަމުން އަންނަ ކަމަށެވެ. އެއީ ކަމާ ގުޅޭ ޓެސްޓުތަކަށް ފަހު އެވެ.\nހިމަބިހިން ސަލާމަތްވުމާ ގުޅިފައި ވަނީ ވެކްސިން ޖެހުމާއި ވެކްސިން ޑޯޒް ފުރިހަމަ ކުރުން ކަން ފާހަގަކުރައްވަމުން މިނިސްޓަރު ވިދާޅުވީ، ވެކްސިން ޖެހުމަށް މިއަދު ހަވީރު 4:00 އިން ފެށިގެން ހަރަކާތްތަކެއް ހިންގަން ރާވާފައިވާ ކަމަށެވެ.\nވެކްސިން ޖަހަން ފަށާނީ، މި ފަހަރު ހިމަބިހި ޖެހުނު ތިން އަހަރުގެ ކުއްޖާ އެންމެ ފުރަތަމަ ފެނުނު ސަރަހައްދުންނެވެ.\nމި ފަހަރު އެންމެ ފުރަތަމަ ހިމަބިހި ޖެހުނު ތިން އަހަރުގެ ކުއްޖާ މި މަހުގެ އެއްވަނަ ދުވަހުން ފެށިގެން މިދިޔަ ބުދަ ދުވަހާ ހަމައަށް، ދިޔަ ސަރަހައްދުގެ ތެރޭގައި، ހުޅުމާލޭ ސެންޓްރަލް ޕާކާއި އެ ސަރަހައްދުގައިި ހުރި ކެފޭތަކާއި ހުޅުމާލޭ ހޮސްޕިޓަލާއި ސެނަހިޔާ އަދި ޓްރީޓޮޕް ހޮސްޕިޓަލް ހިމެނެ އެވެ. އެޗްޕީއޭ އިން ވަނީ އެ ދުވަސްތަކުގައި، އެ ސަރަހައްދަށް ދިޔަ މީހުންގެ ތެރެއިން ވެކްސިން ޑޯޒް ފުރިހަމަނުކުރާ މީހުން އެކަމަށް ސަމާލުކަން ދިނުމަށް އިލްތިމާސްކޮށްފަ އެވެ.\n2 vana meehakah himabihi jehi ithuru meeheh ge test hadhanee\nއަމީން ވިދާޅުވި ގޮތުގައި، ތިން އަހަރުގެ ކުއްޖާ ދިޔަ ހުޅުމާލޭގެ ސެންޓްރަލް ޕާކް ސަރަހައްދަށް އެޗްޕީއޭގެ ޓީމުތައް ޒިޔާރަތްކޮށް މީހުންގެ ގަޔަށް ވެކްސިން ޖަހާނެ އެވެ. އަދި ވެކްސިންގެ ކަވަރޭޖް ފުރިހަމަ ކުރުމަށް ކުރިއަށް އޮތް ތިން މަސް ދުވަހަށް ހަރަކާތްތަކެއް ފަށާފައިވާ ކަމަށް ވެސް ވިދާޅުވި އެވެ.\nހިމިބިއްސަށް ޝައްކު ކުރެވޭ ފަދަ އަލާމާތެއް ފެނިގެން، މާލޭގައި ނަމަ އައިޖީއެމްއެޗް އަދި ހުޅުމާލޭގައި ނަމަ ހުޅުމާލެ ހޮސްޕިޓަލަށް ދައްކަން ސިއްހީ އިދާރާތަކުން އިލްތިމާސް ކުރެ އެވެ.\n"މިކަމުގައި [ހިމަބިހި] އިތުރަށް ފެތުރިގެންދާ ވަރަށް ތައްޔާރުވުމަށްޓަކައި މާލޭގައި ސިއްހީ ހިދުމަތްދޭ ހުރިހާ ތަންތަނާ ވާހަކަދެކެވި، މިހާލަތުގައި އަޅުގަނޑުމެންގެ ގައިޑްލައިނާ އެއްގޮތަށް އަމަލުކުރުމުގެ މަސައްކަތް ދަނީ ކުރިއަށް،" އަމީން ވިދާޅުވި އެވެ.\nއިތުރު ލިޔުންތައް ސިއްހަތު ވެކްސިން ދިނުން ހިމަބިހި ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ އަބްދުﷲ އަމީން، ހެލްތު މިނިސްޓަރު ބަލިތައް


BML ge eheegai Fainugai community ibrary eh\nބީއެމްއެލްގެ އެހީގައި ފައިނުގައި ކޮމިއުނިޓީ ލައިބްރަރީއެއް\nފައިނުގައި ގާއިމްކޮށްފައިވާ ކޮމިއުނިޓީ ލައިބްރަރީ\nބީއެމްއެލްގެ ކޮމިއުނިޓީ ފަންޑުގެ އެހީގައި ރ. ފައިނުގެ ކޮމިއުނިޓީ ސެންޓަރުގައި އާންމުމަށް ހާއްސަ ލައިބްރަރީއެއް ހުޅުވައިފި އެވެ.\nމި ލައިބްރަރީގައި ކޮމްޕިއުޓާ ލެބެއް ވެސް ވަނީ ގާއިމްކޮށްފަ އެވެ. އެގޮތުން ދަރިވަރުންނަށް ސްކޫލުގެ އެކިއެކި މަސައްކަތްތައް ކުރުމާއި، ރިސާޗް މަސައްކަތް ކުރުމަށް ތިން ކޮމްޕިއުޓަރު ސިސްޓަމް ބަހައްޓާފައި ވާނެ ކަމަށް ބޭންކުން ބުނެ އެވެ.\nކޮމިއުނިޓީ ފަންޑުގެ ދަށުން މި ޕްރޮޕޯސަލް ކާމިޔާބު ކޮށްފައި ވަނީ ފައިނު އެސޯސިއޭޝަން ފޯ ކޮމިއުނިޓީ އެންޑެވާރސް (ފޭސް) ޖަމިއްޔާ އެވެ. މި ޕްރޮޖެކްޓްގެ ސަބަބުން ރަށުގެ އެކި ފަންތީގެ މީހުން ފޮތްކިޔުމަށް އަހުލުވެރިވެ، އިލްމީ މުޖުތަމައުއެއް ބިނާ ކުރުމަށް އެހީވެދޭނެ ކަމަށް އެ ޖަމިއްޔާއިން ވަނީ ބުނެފަ އެވެ.\nބޭންކް އޮފް މޯލްޑިވްސް ފައިނު


Dhivehin kaanvee goiy furathama faharah | Mihaaru\nކެއުމުގައި ހިމަނަން ޖެހޭ ބާވަތްތަކާއި އެ އެއްޗެހި ބޭނުންކުރަންވީ ނިސްބަތް އަންގައިދޭ "ދިވެހިރާއްޖޭގެ ފުޑް ގައިޑް" ތަމްސީލްކޮށްދީފައި: ދިވެހިންގެ ކެއުމަށް ބިނާކޮށް، ކެއިންބުއިމުގެ އިރުޝާދުތަކެއް ފުރަތަމަ ފަހަރަށް ވަނީ ނެރެފައި. ފޮޓޯ: ހެލްތު މިނިސްޓްރީ\n28 އެޕްރީލް 2019 - 08:23 30 comments\nކްރީމް ކްރޭކަރު ބިސްކޯދު ކިތަންމެ ކަމުދިޔަޔަސް، ސަރުބީ އާއި ލޮނު ގިނަކަމުން، އެއީ އަބަދު ކާން ހެޔޮވާ ވަރު އެއްޗެއް ނޫނެވެ. އެކަމަކު ދޭތެރެއަކުން ދެތިން ބިސްކޯދު ކާލެވިދާނެ އެވެ. ޖޫސް ގިރީމާ މޭވާގައި ހުންނަ ނަރު (ފައިބަ) ނެތިގެންދާނެތީ އާއި ޖޫހަށް ހަކުރު އެޅުން ރަނގަޅު ނުވާނެތީ އެންމެ ފައިދާހުރި ގޮތަކީ މޭވާ އޮތް ގޮތަށް ކާލުމެވެ. ބަނބުކެޔޮ، އަލަ އަދި ކައްޓަލަ ނުތެލުލާށެވެ.\nދިވެހިން ކާންވީ އެއްޗެއްސާއި ކެއުމުގެ އާދަތައް ބަހައްޓަންވީ ގޮތުގެ ޑައިޓްރީ އިރުޝާދެއް ސަރުކާރުން ފުރަތަމަ ފަހަރަށް ނެރުނު އިރު މިފަދަ ގިނަ މައުލޫމާތުތަކެއް ވަނީ ހިމަނައިފަ އެވެ. ހެލްތު މިނިސްޓްރީގެ ވެބްސައިޓުގައި ޝާއިއުކޮށްފައިވާ ނެޝަނަލް ފުޑް ބޭސްޑް ޑައިޓްރީ ގައިޑްލައިން ތައްޔާރުކޮށްފައި ވަނީ ރާއްޖޭގައި ބޭނުންކުރާ ކާބޯތަކެއްޗާއި ދިވެހިންގެ ކެއިންބުއިމުގެ އާދަތަކަށް ބިނާކޮށެވެ.\nގޭގައި ކައްކައިގެން ކެއުމާއި ހަރަކާތްތެރިކޮށް އުޅުމުގެ އާދަކާދަ ބަދަލުވެ، ގިނަ ވަގުތު އިށީނދެގެން ނުވަތަ ހެލިފެލިނުވެ ތިބުމާއި ޕްރޮސެސްކުރި ކާނާ އާއި ސަރުބީ އާއި ހަކުރު ގިނަ ކާނާ އަދި ހަކުރު ގިނަ ބުއިންތައް ގިނައިން ބޭނުންކުރުން އާއްމުވެފައިވާ އިރު ބޮޑެތި ބަލިތައް ވެސް ދިވެހިންގެ ތެރޭގައި އާއްމުވެފައިވާކަން ހެލްތު މިނިސްޓްރީން ފާހަގަކުރެ އެވެ.\nއިނގިރޭސިބަހުން ނެރެފައިވާ ޑައިޓްރީ ގައިޑްލައިންގައި ބުނެފައިވާ ގޮތުން އެ އިރުޝާދު ނެރުމުގެ ބޭނުމަކީ ދިވެހިންގެ ނިއުޓްރިޝަން ހާލަތު ރަނގަޅުކޮށް، ކެއިންބުއިމުގެ އާދަތަކާ ގުޅިފައިވާ ބޮޑެތި ބަލިތަކުން ރައްކާތެރިވުމަށް މަގުފަހިކުރުމެވެ.\nހަށިގަނޑަށް ބޭނުންވާ މިންވަރަށް ހަކަތަ އާއި ނިއުޓްރިއެންޓްސް ލިއްބައިދޭނެ ކާބޯތަކެއްޗާއި އެ އެއްޗެހި ބޭނުންކުރާނެ މިންވަރު ޑައިޓްރީ ގައިޑްލައިންގައި ބުނެދީފައިވެ އެވެ. ތުއްތުކުދިންނާއި ކުޑަކުދިންނާއި ފުރާވަރު ކުދިންނާއި މާބަނޑު މީހުންނާއި ގާތުން ކިރުދޭ މައިންނާއި އުމުރުން ދުވަސްވީ މީހުންނަށް ހާއްސަ އިރުޝާދުތައް ވެސް ވަނީ ހިމަނައިފަ އެވެ.\nގައިޑްލައިންގައި، ފަހަރަކު ކާން ޖެހޭ މިންވަރު (ސާވިން ސައިޒް) ކަނޑައަޅާފައި ވަނީ މެދު މިންވަރަކަށް ހަރަކާތްތެރިވެ އުޅޭ ބޮޑެތި މީހުންނަށް އެކަށީގެންވާ ވަރަށެވެ. ކުޑަކުދިންނާއި އުމުރުން ދުވަސްވީ މީހުން ކާން ޖެހެނީ އެއަށް ވުރެ މަދުންނެވެ. ބުރަ މަސައްކަތްތައް ކުރާ ފިރިހެނުންނާއި ފުރާވަރު ކުދިންނާއި މާބަނޑުމީހުންނާއި ގާތުން ކިރުދޭ މީހުންނަށް އެއަށް ވުރެ ގިނައިން ކާނާ ބޭނުންވާނެ ކަމަށާއި ހާއްސަ ޑައިޓްތައް ގެންގުޅެން ޖެހޭ މީހުން ޑައިޓީޝަނެއް ނުވަތަ ސިއްހީ މާހިރެއްގެ ލަފާ ހޯދަން ވާނެ ކަމަށް ގައިޑްލައިން ބުނެ އެވެ.\nގައިޑްލައިންގައި ހުރި ބައެއް ޓިޕްސް\nގަރުދިޔަ އާއި ބަތް ކާ އިރު ވެސް ފެހި ފަތް އަދި ކިއުކަމްބާ ފަދަ ތަރުކާރީއާ އެކު ކާށެވެ. މުގު ރިހަ ކައްކާ އިރު ކާށި ކިރު އަޅާ ވަރު މަދުކުރާށެވެ. ބަރަބޮލުގެ އޮށް އުކާނުލައި ހަނާކޮށްގެން ލުއިކާނާއެއް ގޮތަށް ބޭނުންކުރާށެވެ. އެއީ ވަރަށް ފައިދާހުރި، ކޮލެސްޓްރޯލް ދަށްކޮށްދޭ އެއްޗެކެވެ. ގެރިކިރު ބޭނުން ނުކުރާށެވެ. ކުޑަކުދިން ފިޔަވައި އެހެން މީހުންނަށް ރަނގަޅީ ލޯ ފެޓް ކިރެވެ. ހިކިކިރު ގިރާ އިރު ހަކުރާއި މައިލޯ، އޮވަލްޓީން އަދި ބޯންވިޓާ ފަދަ މޯލްޓް އުފެއްދުންތައް ނާޅާށެވެ.\nދުވާލަކު ބިހަކަށް ވުރެ ގިނައިން ނުކާށެވެ.\nހަށިގަނޑަށް ފައިދާހުރި ލުއި ކާނާގެ ތެރޭގައި ލޮނު ނުލައި ހުންނަ ނަޓްސް އަދި ސަނާމުގު ހިމެނެ އެވެ.\nރެޑް ރައިސް އަދި ބްރައުން ރައިސް ފަދަ ގޮވާމުގެ ބާވަތްތައް މަޑުވާލެއް ވަރަށް ލަހެވެ. އެކަމަކު ކެއްކުމުގެ 30 މިނިޓް ކުރިން ފެނަށް އަޅާފައި ބަހައްޓައިފި ނަމަ އަވަހަށް މަޑުވާނެ އެވެ.\nއާޓާ ރޮށި ނުބައިއްޔާ ނުވަތަ ކޮންމެ ދުވަހަކު ކާން އަގުބޮޑިއްޔާ އާދައިގެ ހުދު ފުށާއި އާޓާ ފުށް އެއްކޮށްލައިގެން ވެސް ރޮށި ފިހެވިދާނެ އެވެ. ހުދު ފުށުން ރޮށި ފިހާ އިރު އޯޓްސް ނުވަތަ އެ ނޫން ވެސް ހޯލް ގްރެއިންގެ ބާވަތަކާ އެއްކޮށްލީމާ ނިއުޓްރިއެންޓްސް އިތުރުވެ ފައިބަ ލިބޭނެ އެވެ.\nފެނުކެއްކި މާޅޮސްކެޔޮ، ބަނބުކެޔޮ، އަލަ އަދި ކައްޓަލަ ފަދަ ފަލަމަޑީގެ ބާވަތްތައް ސައިޑް ޑިޝްއެއްގެ ބަދަލުގައި ބޭނުންކުރަންވާނީ މައިގަނޑު ކެއުމެއްގެ ގޮތުގަ އެވެ. އެފަދަ އެއްޗެހި ބަތް ނުވަތަ ރޮއްޓާ އެކު ކާ ނަމަ ކެއުމުގައި ގޮވާމާއި ފަލަމަޑި ބޭނުންކުރަން ޖެހޭ ވަރަށް ވުރެ އިތުރުވެގެންދާނެ އެވެ.\nހުދު ޕާނުގެ ބަދަލުގައި ހޯލް ގްރެއިން ޕާން ކާށެވެ. މުށި ކުލައިގައި ހުންނަ ހުރިހާ ޕާނަކީ ހޯލް ގްރެއިން ޕާނެއް ނޫނެވެ. ބައެއް ބްރައުން ބްރައުޑް ތައްޔާރުކޮށްފައި ހުންނަނީ ހުދު ފުށަށް ކުލަ އަޅައިގެންނެވެ. އެހެންވީމާ ޕާން ގަންނަންވާނީ އިންގްރީޑިއެންޓްތަކަކީ ކޮބައިތޯ ބަލައިފަ އެވެ. ފަރާޓާ އާއި ހުނި ރޮށްޓާއި ގަނޑުކުރި ތައްޔާރީ ރޮށި، ފަރާޓާ އަދި ނާންއަކީ ސަރުބީ ގިނަ އެއްޗެހި ކަމަށް ވާތީ އެ އެއްޗެހި ބޭނުންކުރުން މަދުކުރާށެވެ.\nކާބޯތަކެތި ގަންނަ އިރު، ބޭރުގައި ލިޔެފައި ހުންނަ ލޭބަލް ކިޔައި، އެ އެއްޗެއް ހަދަން ބޭނުންކޮށްފައިވާ އިންގްރީޑިއެންޓްތަކާއި އެއިން ލިބިދޭ ނިއުޓްރިޝަންއަކީ ކޮބައިތޯ ބަލާށެވެ.\nކާއެއްޗެހީގެ މޮޑެލްތަކެއް: ކެއުމުގައި ހުރިހާ ބާވަތެއްގެ ކާނާ ހިމަނަން ޖެހޭ\nމުހިއްމީ މެދުމިނަށް އުޅުން\nހަށިގަނޑަށް ބޭނުންވާ ކާބޯތަކެތި މިންހެޔޮކޮށް ލިބިދޭނީ ކެއިންބުއިމުގައި މެދުމިން އިހްތިޔާރުކޮށްގެންނެވެ. ތަފާތު ބާވަތްތަކުގެ ކާނާ ބޭނުންކުރަން ޖެހެ އެވެ. ވިސްނަންވީ ކެއުމުގައި ހުރިހާ ފުޑް ގްރޫޕްތަކެއް ހިމަނާށެވެ. އެ ފަސް ބާވަތަކީ:\n1. ގޮވާމާއި ފަލަމަޑި\n2. އެއްގަމު މަހާއި ކަނޑުމަސް، ބިސް، މުގު، ތޮޅި ފަދަ ތަކެތި\n3. ކިރާއި ކިރުގެ އުފެއްދުންތައް\nފެން ބުއިމަށާއި ތެލާއި ސަރުބީގެ ފައިދާހުރި ބާވަތްތައް މަދު މިންވަރަކަށް ބޭނުންކުރުމަށާއި ގަވާއިދުން ކަސްރަތުކުރުމަށް ވެސް ގައިޑްލައިންގައި ވަނީ އިރުޝާދު ދީފަ އެވެ.\n"ހަށިގަނޑަށް ބޭނުންވާ މިންވަރަށް ހުރިހާ ނިއުޓްރިއެންޓްސް އެންމެ ކާނާއަކުން ލިއްބައިދޭނެ އެއްޗެއް ނުވޭ،" ގައިޑްލައިންގައި ވެ އެވެ.\nކެއުމުގައި ހިމަނަން ޖެހޭ ބާވަތްތައް އަދި އެ އެއްޗެހި ބޭނުންކުރަންވީ ނިސްބަތް އަންގައިދޭ "ފުޑް ގައިޑް"\nގޮވާމާއި ފަލަމަޑި: ދުވާލަކު 6-10 ސާވިން\nމި ގްރޫޕުގެ އެކި ކާއެއްޗެހީގެ އެއް ސާވިންގެ މިންވަރު: އެއް ފޮތި ޕާން، އެއް ރޮށި، 1/4 ހުނިރޮށި، 1/2 ޖޯޑު ބަތް/ ޕާސްތާ/ ބާލީ، 1/2 ޖޯޑު ކެއްކި އޯޓްސް، 2/3 ޖޯޑު ނުވަތަ 30 ގްރާމް ވީޓް ސީރިއަލް، 1/2 ޖޯޑު ކައްޓަލަ/ އަލަ، 3/4 ޖޯޑު މާޅެސްކެޔޮ\nގޮވާމާއި ފަލަމަޑީގެ ބާވަތްތައް ބޭނުންކުރުމުގައި ސަމާލުކަން ދޭން ޖެހެނީ އެ މީހެއްގެ ހަރަކާތްތެރިކަން ހުރި މިންވަރަކުން ކާށެވެ. ހެލިފެލިވެ ނޫޅޭ މީހަކު މި ގްރޫޕުގެ އެއްޗެހި މާ ގިނައިން ކަންޏާ ބަރުދަން އިތުރުވާނެ އެވެ. އެކަމަކު ގަވާއިދުން ކަސްރަތުކުރާ މީހެއް ނަމަ، ލަފާދީފައިވާ ސާވިން ސައިޒުގެ ތެރެއިން މަތީ މިންވަރެއް އިހްތިޔާރުކުރެވިދާނެ އެވެ.\nމޭވާ: ދުވާލަކު 2-3 ސާވިން\nބައެއް މޭވާތައް، ސާވިންއަކަށް ޖެހޭ މިންވަރު: ކަރާ/ ފަޅޯ ފަދަ ތާޒާ މޭވާގެ އެއް ޖޯޑު ނުވަތަ 250 އެމްއެލް، ދޮންކެޔޮ/ އާފަލު/ ފޭރު ފަދަ މޭވާ ނަމަ މެދު ސައިޒުގެ އެކަތި، ކަދުރު/ މޭބިސްކަދުރު ފަދަ ހިކި މޭވާއެއް ނަމަ 1/4 ޖޯޑު\nތަރުކާރީ: ދުވާލަކު 3-5 ސާވިން\nސާވިން އަކަށް ޖެހޭ މިންވަރު: 1 ޖޯޑު ފެހި ފަތް/ ރޮލާ ކާލާ ތަރުކާރީ، 1/2 ޖޯޑު ކެއްކި ތަރުކާރީ، 1/2 ޖޯޑު ގަނޑުކުރި/ ދަޅުގައި ބަންދުކުރި ތަރުކާރީ\nއެއްގަމު މަހާއި ކަނޑުމަސް، ބިސް، މުގު، ތޮޅި: ދުވާލަކު2ސާވިން\nއެކި އެއްޗެހީގެ ސާވިންއަކަށް ޖެހޭ މިންވަރު: ކައްކާފައި ހުންނަ ކުކުޅުގެ 80 ގްރާމް، ކައްކާފައި ހުންނަ މަހުގެ 100 ގްރާމް، ބޮޑު ދެ ބިސް، ކައްކާފައި ހުންނަ ގެރި/ ބަކަރީގެ 65 ގްރާމް، 1 ޖޯޑު މުގު/ ސަނާމުގު/ ކިޑްނީ ބީންސް، 30 ގްރާމް ނަޓްސް/ ބަދަން/ ބަރަބޯ އޮށް\n* ދުވާލަކު ކާންވާނީ އެންމެ ބިހެއް\nކިރު އަދި ކިރުގެ ބާވަތްތައް: ދުވާލަކު2ސާވިން\nސާވިން އަކަށް ޖެހޭ މިންވަރު: 1 ތަށި (250 އެމްއެލް) ކިރު، ދޭއް ބައި މޭޒުމަތީސަމުސާ ފުލް ކްރީމް ހިކި ކިރު،2ފޮތި ޗީޒް، 3/4 ޖޯޑު (200 ގްރާމް) ޕްލެއިން ޔޯގަޓް\nދިވެހިން ކައިބޮއެ، ހެލިފެލިވެ އުޅެންވީ ގޮތުގެ އިރުޝާދުން ބައެއް ކަންކަން\n1. މައިގަނޑު ފަސް ފުޑް ގްރޫޕުގައި ހިމެނޭ އެކި ވައްތަރުގެ ކާބޯތަކެތި ބޭނުންކުރުން\n2. ކޮންމެ ދުވަހަކު ވެސް މޭވާ އާއި ތަރުކާރީ ކެއުން\n3. ސެޗުރޭޓެޑް ފެޓް މަދުކޮށް، ޓްރާންސް ފެޓާ ދުރުވެ، އެހެނިހެން ފެޓް އަދި ތެލުގެ ބާވަތްތައް މެދުމިނެއްގައި ހިފެހެއްޓުން\n4. ހަކުރު މަދުކުރުން\n5. ލޮނު މަދުކުރުން\n6. ޖަންކް ފުޑް އަދި ޕްރޮސެސްކުރި ކާނާ މަދުކުރުން\n7. ބައިވަރު ފެން ބުއިން އަދި ހަކުރުއެޅި ބުއިންތަކުގެ ބަދަލުގައި ފެން ބޭނުންކުރުން\n8. ދުޅަހެޔޮ ބަރުދަނެއްގައި ދެމިހުރުން\n9. ހަފްތާގެ ގިނަ ދުވަސްތަކުގައި ހަރަކާތްތެރިކޮށް އުޅުން\nނެޝަނަލް ފުޑް ބޭސްޑް ޑައިޓްރީ ގައިޑްލައިން\nއިތުރު ލިޔުންތައް ސިއްހަތު ކަސްރަތު ގައިން ގަޔަށް ނާރާ ބަލިތައް ފަލަވުން ބަލިތައް ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ


Resort thakuge bimu kuli fas kohhdhinumun miaharuge aamdhaneen 900 million madhuvaane: Finance Minister - One Online\n29 ޖެނުއަރީ ފަތުރުވެރިކަމުގެ ދާއިރާގެ އިސްފަރާތްތަކާއި ރައީސް ސޯލިހު ބައްދަލު ކުރައްވަނީ --- ފޮޓޯ: ރައީސް އޮފީސް\nރިސޯޓުތަކުގެ ބިމު ކުލި ފަސްކޮށްދިނުމަށް ސަރުކާރުން ނިންމުމާއި ގުޅިގެން މިއަހަރު ދައުލަތަށް ލިބޭން ހުރި އާމްދަނީން 900 މިލިއަން މަދުވާނެ ކަމަށް ފިނޭންސް މިނިސްޓަރު އިބްރާހީމް އަމީރު ވިދާޅުވެއްޖެ އެވެ.\nމިއަހަރަށް ފާސްކުރި ބަޖެޓުގައި ރިސޯޓްތަކުގެ ކުލިން ލިބޭނެ ކަމަށް ލަފާކޮށްފައިވަނީ 1.7 ބިލިއަން ރުފިޔާއެވެ. ކޮވިޑް 19 ފެތުރުން ކޮންޓްރޯލް ކުރުމަށް ސަރުކާރުން އެޅި ފިޔަވަޅުތަކުގެ ތެރެއިން ރާއްޖޭގެ ބޯޑަރުތައް ބަންދުކޮށް، ރިސޯޓްތައް ހުއްޓުމަކަށް އައި ނަމަވެސް ގިނަ ރިސޯޓްތަކުން ސަރުކާރަށް ވަނީ ބިމު ކުލި ދައްކައިފައެވެ.\nމިދިޔަ ބުދަ ދުވަހުގެ ރޭ ގައުމާ މުހާތަބު ކުރައްވައި ރައީސް އިބްރާހިމް މުހައްމަދު ސޯލިހު ވަނީ ކޮވިޑުގެ ހާލަތު ރަނގަޅަށް ދާނަމަ، އަންނަ ޖުލައި މަހުގެ ތެރޭގައި ވެލާނާ އިންޓަނޭޝަނަލް އެއާޕޯޓް، ބައިނަލްއަގުވާމީ ދަތުރުތަކަށް ހުޅުވާލަން ނިންމާފައިވާކަން އިއުލާން ކުރައްވައިފައެވެ.\nއެއާއެކު ރިސޯޓްތަކަށް ވެސް ލުއިފަސޭހަ ގޮތްތަކެއް ހޯދައިދިނުމުގެ ގޮތުން، މިއަހަރުގެ ފަހު ހަ މަސްދުވަހުގެ ބިމު ކުލި ދައްކަންޖެހޭ މުއްދަތު ފަސްކޮށްދިނުމަށް ނިންމާފައިވާ ކަމަށް ވެސް އެމަނިކުފާނު ވިދާޅުވިއެވެ.\nނެޝަނަލް އިމަޖެންސީ އޮޕަރޭޝަން ސެންޓަރުގައި މިއަދު ބޭއްވި ނޫސްވެރިންގެ ބައްދަލުވުމުގައި މިނިސްޓަރު އަމީރު ވިދާޅުވީ، ބިމު ކުއްޔަކީ ދައުލަތަށް އެންމެ ބޮޑު އާމްދަނީއެއް ލިބޭ އެއް ވަސީލަތް ކަމަށެވެ. އެގޮތުން ފުރަތަމަ ކުއާޓަރުގެ ބިމު ކުލި ލިބިފައިވާއިރު ދެވަނަ ކުއާޓަރުގެ ވެސް ބިމު ކުލި ލިބޭނެ ކަމަށް ވިދާޅުވިއެވެ.\nމިނިސްޓަރު ވިދާޅުވި ގޮތުގައި ބިމު ކުލި ދެއްކުން ފަސްކޮށްދިނުމުން މިއަހަރަށް އެ ވަސީލަތުން ލިބޭނެ ކަމަށް އަންދާޒާކުރާ އާމްދަނީ ދަށްވާނެއެވެ. ނަމަވެސް އެ ކުއްޔަކީ އަންނަ އަހަރުގެ ތެރޭގައި ބަހާލައިގެން ދައްކަން ޖެހޭނެ އެއްޗެއް ކަމަށް ވިދާޅުވިއެވެ.\n"(ބިމު ކުލީގެ ގޮތުގައި) 1.7 ބިލިއަން ރުފިޔާ އެޕްރޫވް ބަޖެޓުގައި ލިބޭނެ ކަމަށް އަންދާޒާކޮށްފައިވާއިރު މިހާރު ލިބޭނެ ކަމަށް އަންދާޒާ ކުރަނީ 800 މިލިއަން ރުފިޔާ. އެއީ ގާތްގަނޑަކަށް 900 މިލިއަން ރުފިޔާ މިއަހަރުގެ ތެރޭގައި ނުލިބޭނޭ،" މިނިސްޓަރު ވިދާޅުވިއެވެ.\nއަމީރު ވިދާޅުވީ، ކޮވިޑުގެ ހާލަތާ ގުޅިގެން ދިމާވެފައިވާ އިގްތިސާދީ ބަލިމަޑުކަމުން އަރައިގަތުމަށް އިގްތިސާދީ އެކި ސިނާއަތްތަކަށް ލުއި ގޮތްތަކެއް ހަދައިދޭން ޖެހޭ ކަމަށެވެ. އެގޮތުން ވަކިވަކި ސިނާއަތްތަކަށް ބަހާލައިގެން މަސައްކަތްތަކެއް އެބަ ކުރެވޭ ކަމަށް ވިދާޅުވިއެވެ.\nގުޅޭ ޓެގު މިނިސްޓްރީ އޮފް ފިނޭންސް އެންޑް ޓްރެޜަރީ ޓުއަރިޒަމް ރައީސް އޮފީސް މިނިސްޓްރީ އޮފް ޓުއަރިޒަމް އެންއީއޯސީ ކޮވިޑް ރިލީފް ލޯނު ރާއްޖޭގެ ރިސޯޓުތައް އިބްރާހީމް އަމީރު


ކޮވިޝީލްޑުގެ ދެވަނަ ޑޯޒް ޖަހަން ފަށައިފި | MV NOOS\nކޮވިޑުން ރައްކާތެރިވާން ޖަހާ ކޮވިޝީލްޑް ވެކްސިންގެ ދެ ވަނަ ޑޯޒް ޖަހަން ފަށައިފި އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) ގެ އޮފިޝަލަކު ވިދާޅުވީ ހެޔޮ އެދޭ ފަރާތަކުން ހަދިޔާކޮށްފައިވާ ކޮވިޝީލްޑް ވެކްސިން ލިބުމާއި ގުޅިގެން އަލުން ފެށި ކޮވިޝީލްފުގެ ދެވަނަ ޑޯޒް ޖެހުމުގެ ޕްރޮގްރާމް މެދުނުކެނޑި ދެން ކުރިއަށްގެންދެވޭނެ ކަމަށެވެ.\nއެނގިފައިވާ ގޮތުގައި، މި ވެކްސިން ލިބުނީ ސީދާ ސަރުކާރުން އެކި ފަރާތްތަކާ ގުޅައި ކުރި މަސައްކަތުންނެވެ.\nއެޗްޕީއޭ އިން އަދި ހަމަޖައްސާފައިވަނީ މިފަހަރު މިލިބުނު ވެކްސިނުން ޖަހައިދޭނީ ކޮވިޝީލްޑުގެ ދެ ވަނަ ޑޯޒް ނުޖެހިތިބި މީހުންނަށް އެކަންޏެވެ. އަދި ދެ ވަނަ ޑޯޒް ޖެހުމުގައި އިސްކަންދޭނީ ފުރަތަމަ ޑޯޒް ޖެހި ތަރުތީބުންނެވެ. އެޗްޕީއޭއިން ވިދާޅުވަނީ ކޮވިޝީލްޑުގެ ދެ ވަނަ ޑޯޒް ނުޖެހި ތިބި މީހުން ވެކްސިން ޖެހުމަށް އެޕޮއިންޓްމަންޓް ހެދުމަށެވެ.\nސިންގަޕޫރުގެ އެކްސްޓްރާޒެނެކާ އިން ދިވެހި ސަރުކާރުން ގަތް ހަތްލައްކަ ޑޯޒުގެ ވްކްސިން ވެސް މިމަހުގެ މެދެއްހާ ހިސާބުގައި ލިބެން ފަށާނެ ކަމަށް ހެލްތު މިނިސްޓްރީން ވަނީ ވިދާޅުވެފަ އެވެ.\nރާއްޖޭގައި މިހާރު ޖަހަމުން ގެންދަނީ ތިން ވައްތަރެއްގެ ވެކްސިނެވެ. އެއީ، ކޮވިޝީލްޑާއި ސައިނަފޯމް އަދި ފައިޒާ ވެކްސިނެވެ. މިއަހަރުގެ ފެބްރުއަރީ މަހު ސަރުކާރުން ފެއްޓެވި ކޮވިޑް ވެކްސިން ޕްރޮގްރާމްގައި މިހާތަނަށް އެއް ޑޯޒް ޖެހި މީހުންގެ މިދިޔަ ހުކުުރު ދުވަހާ ހަމައަށް ހުރީ 317,244 ގަ އެވެ. އަދި ދެ ޑޯޒްއާއެކު ވެކްސިން ޕްރޮގްރާމް ފުރިހަމަކުރި މީހުންގެ އަދަދު 191،725 އަށް އަރަ އެވެ.


Siscaa Jazeeraa Carrom Board Raajjeygai Tha'aarafu Koffi - Vaguthu\n''ސިސްކާ ޖަޒީރާ'' ކެރަމް ބޯޑު ރާއްޖޭގައި ތައާރަފުކޮށްފި\nފިންލެންޑް، ރަޝިއާ އަދި އިންޑިއާގެ ލަކުޑި ހިމަނައިގެން އުފައްދާ "ސިސްކާ ޖަޒީރާ" ކެރަމް ބޯޑު ތައާރަފްކޮށްފި އެވެ.\nދުނިޔޭގެ އެންމެ މޮޅު ކެރަމް ބޯޑު އުފައްދާ އެއް ކުންފުނިކަމަށްވާ 'ސިސްކާ' އިން ސިސްކާ ޖަޒީރާގެ ނަމުގައި އުފައްދަމުން އަންނަ އިންޓަރނޭޝަނަލް ސްޓޭންޑަރޑްގެ ކެރަމް ބޯޑް މިއަދު ރާއްޖޭގައި ތައާރަފްކޮށްފައިވަނީ މ. މުލީގައި މިއަދު ހެނދުނު ފެށި އިންޑިއާ މޯލްޑިވްސް ޓެސްޓް ސީރީސް ގެ ތެރެއިންނެވެ.\nސިސްކާ ކުންފުނީގެ ވެރިޔާ އަތުލް މެހެރާ ވިދާޅުވީ ސިސްކާގެ އުފެއްދުންތައް ބޭނުންކުރާ ކުޅުންތެރިންނާއި ގައުމީ އެސޯސިއޭޝަންތަކާއެކު އޮންނަ އިތުބާރާއި ގުޅުން ވަރުގަދަކުރަން އެ ކުންފުނިން މަސައްކަތްކުރަމުން އަންނަ ކަމަށާއި ބޮޑެތި މުބާރާތްތަކަށް އެންމެ ފެންވަރު ރަނގަޅު ކެރަމް ބޯޑު ހޯދައިދިނުމަކީވެސް އެ ކުންފުނީގެ އެއް އަމާޒު ކަމުގަ އެވެ.\n" އަޅުގަނޑުމެން މިއަންނަނީ ސިސްކާގެ އުފެއްދުންތައް ބޭނުންކުރާ ކުޅުންތެރިންނާއި އަދި ގައުމީ އެސޯސިއޭޝަންތަކާއެކު އޮންނަ އިތުބާރާއި ގުޅުން ވަރުގަދަކުރަން މަސައްކަތްކުރަމުން. އަދި ހަމައެހެންމެ މުބާރާތްތަކަށް އެންމެ ފެންވަރު ރަނގަޅު ބޯޑު ހޯދައިދިނުމަކީވެސް އަޅުގަނޑުމެންގެ އެއް އަމާޒު. ސިސްކާ ޖަޒީރާ ބޯޑު އެކުލެވިގެންވަނީ ދުނިޔޭގެ އެކި ގައުމުތަކުން ހޯދާފައިވާ އެންމެ މޮޅު ލަކުޑި. ރާއްޖޭގެ މާކެޓަށް ސިސްކާ ޖަޒީރާ ފޯރުކޮށްދީ، ދިވެހިންގެ މެދުގައި ވެސް ވަރަށް މަގުބޫލް ބްރޭންޑަކަށް މި ބްރޭންޑްވާނެ ކަމަށް އުއްމީދުކުރަން." އަތުން މެހެރާ ވިދާޅުވި އެވެ.\nއިންޑިއާ އިން ރާއްޖޭގެ ގައުމީ ކެރަމް ޖޫނިއާ އަދި ސީނިއާ ޓީމުތަކާއެކު ކުޅޭ ޓެސްޓް ސީރީސް އަށްފަހު ސިސްކާ ޖަޒީރާ ސީރީސްގެ ކެރަމް ބޯޑު ދުނިޔޭގެ މާކެޓަށް ނެރުމަށްވަނީ ހަމަޖެހިފައެވެ.\nމިއަދު ހެނދުނު ފެށި އިންޑިއާ-ރާއްޖެ ޓެސްޓް ސީރީސްގައި ރާއްޖޭގެ ކުޅުންތެރިންނާ ވާދަކުރުމަށް އިންޑިއާގެ ކެރަމް ޓީމުގައި ހިމެނޭ ޖުމްލަ 20 ކުޅުންތެރިންނާއި ފަސް އޮފިޝަލުން ވަނީ ރާއްޖެ އައިސްފަ އެވެ. އެއީ ސީނިއާ 10 ކުޅުންތެރިންނާއި ޖޫނިއާ 10 ކުޅުންތެރިންނެވެ.\nރާއްޖެ އާއި އިންޑިއާއާ ދެމެދު ކުޅޭ ޓެސްޓް ސީރީސް މެޗުތައް މިއަދާއި މާދަމާ ކުރިއަށް ދާނެ އެވެ. ޓެސްޓް ސީރީސްގައި ޖުމްލަ ފަސް މެޗު ކުޅޭ އިރު، އޭގެ ތެރެއިން ތިން މެޗު ކާމިޔާބުކުރާ ޓީމެއް މޮޅުވާނެ އެވެ. މި ސީރީސްގެ މަގްސަދަކީ 2024 ވަނަ އަހަރު ދުނިޔޭގެ ޗެމްޕިއަންކަން ހޯދުމަށް ރާއްޖެއިން ކުރަމުންދާ މަސައްކަތުގެ ތެރެއިން ދިވެހި ކުޅުންތެރިންނަށް ދުނިޔޭގެ އެންމެ މޮޅު ކެރަމް ކުޅުންތެރިންނާ އެކު ގިނަ މެޗްތަކެއް ކުޅުމުގެ ފުުރުސަތު ހޯދައި ދިނުމެވެ.


BREAKING NEWS: Bridge Ah Aran Ulhenikoh Pickupeh Gai Alifaanuge Haadhisaaeh Hingaifihttps://t.co/fc31vGEwJg\nކޮރޯނާވައިރަސް ޖެހިގެން މަރުވި މީހުންގެ އަދަދު 82 އަށް އަރައިފި.\nލަންކާ އިން ކޮރޯނާވައިރަސް އަށް މިއަދު ޕޮޒިޓިވްވި އަންހެން މީހާ އަކީ އިއްޔެ ޓެސްޓް ހެދުމަށްފަހު ނެގެޓިވް ކަމަށް ދެއްކި މީހެއް.\nސިންގަޕޫރު އިން ފަސްވަނަ މީހަކު ކޮރޯނާވައިރަސް އަށް ޕޮޒިޓިވްވެއްޖެ. ސިންގަޕޫރުގެ ހެލްތު މިނިސްޓްރީން މިރޭ ނެރުނު ބަޔާނެއްގައި ވިދާޅުވީ އޭނާ އަކީ ޗައިނާގެ ވުހާން އަށް ނިސްބަތްވާ 56 އަހަރުގެ އަންހެނެއް ކަމަށް. އޭނާ ސިންގަޕޫރަށް އާއިލާ އާއި އެކު މިދިޔައީ މިމަހުގެ 18 ވަނަ ދުވަހު.\nޗައިނާގެ ވެރިރަށް ބެއިޖިން އިން ކޮރޯނާވައިރަސް ޖެހުނު މީހަކު މަރުވެއްޖެ. މިއީ ކޮރޯނާވައިރަސް ޖެހިގެން ބެއިޖިން އިން މީހަކު މަރުވި ފުރަތަމަ ފަހަރު.\nއީރާންގެ ކެސްޕިއަން އެއާލައިންގެ ފްލައިޓެއް މިއަދު އޮޅިގެން ރަންވޭކަމަށް ހައިވޭއަކަށް ޖައްސައިފިއެވެ.\nIran Ge Flight Eh Olhigen Highway Akah Jahsaifihttps://t.co/8c4a2CvA8r\nކޮރޯނާވައިރަސްގެ ނުރައްކާ ދުނިޔެއަށް މާބޮޑު ނޫންކަމަށް ޑަބްލިއުއެޗްއޯއިން ތިން ދުވަސް ވަންދެން ބުނަމުން އައީ މުއާމަލާތު ކުރުމުގައި އަރާފައި އޮތް އޮޅުމެއްގެ ސަބަބުން ކަމަށް މިއަދު އިއުތިރާފް ވެއްޖެއެވެ.\nCoronavirus Ge Nurakka Bodu Noonkamah WHO Ah Bunevunee Olhigenhttps://t.co/etJwlE5fNU\nމިހާރު އެ އަންހެން މީހާ ހުރީ ވަކިން ހާއްސަ ތަނެއްގައި ބަހައްޓާފައި ކަމަށް ޑރ. ޑޭވިޑް ވަނީ ބުނެފައި. އަދި މިހާރު އެ ޕްރޮވިންސްގައި ތިބި މީހުންނަށް ސަލާމަތް ކަން ކަށަވަރު ކޮށްދޭނެ ކަމަށް އޭނާ ވަނީ ބުނެފައި\nހަލުވި ކަމާއި އެކީ ގައިން ގަޔަށް އަރާ "ކޮރޯނާވައިރަސް" ކެނެޑާއިން ފެނިފައިވަނީ ދެމަފިރިންގެ ގައިން. އެގައުމުގެ ސިއްހީ ދާއިރާގެ އޮފިޝަލެއް ކަމަށްވާ ޑރ. ޑޭވިޑް ވިލިއަމްސް ބުނެފައިވަނީ ކޮރޯނާވައިރަސް އެގައުމުން ފުރަތަމަ ފެނުނީ ފިރހެނެއްގެ ގައިން ކަމަށާއި އެ ފިރިހެން މީހާ އަކީ އަންހެން މީހާއާއި ކައިވެނި ކޮށްގެން އުޅޭ މީހެއް ކަމަށް.\nއަވައްޓެރި ސްރީލަންކާއިން ކޮރޯނާ ވައިރަސްއަށް މީހަކު ޕޮޒިޓިވްވެއްޖެ.\nBREAKING: Coronavirus Lanka In Fenijjehttps://t.co/UAWhKdiZd1\nއަފްގާނިސްތާނަށް ވެއްޓިފައިވާ ގޮތް ނޭނގޭ ބޯޓަކީ އެމެރިކާގެ އަސްކަރިއްޔާ ބޯޓެއް ކަމަށާާއި، އެ ބޯޓު ވައްޓާލީ ކަމަށް ތާލިބާނުން ބުނެފި.\nBREAKING: Americage Askariyyage Boat Vettunee Eh Noon, Vattaaleehttps://t.co/XlpX1DrTxq\nމިއަދު ވެއްޓުނީ އެމެރިކާގެ އަސްކަރިއްޔާގެ ފްލައިޓެއްކަން ބެލެވެން ފަށައިފި\nBREAKING: Vettunee America Askariyage Flight ehhttps://t.co/qJA1Wc7Lej\nކޮރޯނަ ވައިރަސްއަށް ޝައްކު ކުރެވޭ 10 މީހަކު ސްރީލަންކާ އިން ފެނިއްޖެ.\nBREAKING: Coronavirus Ah Shakku Kurevey 10 Meehaku Lanka In Fenijjehttps://t.co/XqjSz3W6Pf\nކެމްބޯޑިއާ އިން ފުރަތަމަ ފަހަރަށް ކޮރޯނާ ވައިރަސް ޖެހިފައިވާ މީހަކު ފެނިއްޖެ.\nBREAKING: Cambodia In Corona Virus Fenijjehttps://t.co/9QOzFVE8vz\nައަފްގާނިސްތާނުގެ ތާލިބާނުން ކޮންޓްރޯލް ކުރާ ސަރަހައްދަކަށް ވެއްޓުނު ފްލައިޓުން ދަތުުރު ކުރި އެންމެން މަރުވެއްޖެ ކަމަށް އަފްގާނިސްތާނުގެ އޮފިޝަލުން ވިދާޅުވެއްޖެ.\nBREAKING: Vettunu Flight In Dhathuru Kuri Enmmen Maruvehjjehttps://t.co/YoVv9Dq5vw\nNurahkaatheri Virus Fethuremundhaa Dhandivalhehgai Anhenaku Vaaleh Kaa Manzaruhttps://t.co/hZ0uYMuL71\nއެފަރާތުން ވަނީ އެގައުމުގެ ފަރާތްތަކަށް ޗައިނާގެ ހުބެއި ޕްރޮވިންސަށް ނާރަން އަންގާފައި. އަދި މިހާރު ދަނީ އެގައުމުގައި އެބައްޔަށް މީހަކު ޕޮޒިޓިވް ވެފައިވޭތޯ ބެލުމަށް ޓެސްޓްތަް ހަދަމުން .\nކޮރޯނާވައިރަސް ފެތުރެމުން އަންނާތީ ބޭނުމެއް ނެއް ބޭކާރު ދަތުރު ޗައިނާއަށް ނުކުރުމަށް އިސްރާއީލުގެ ހެލްތް މިނިސްޓްރީން އެދެފި.\nޗަ2އިނާގައި ކޮރޯނާވައިރަސް ޖެހިފައިވާ 2744 މީހުންނާއެކީ ދުނިޔޭގެ އެކި ހިސާބުތަކުގައި އެބަލި ޖެހިފައިވާ މީހުންގެ އަދަދު 25،000 އަށް އަރާނެ ކަމަށް ހޮންކޮންގުގެ ސިއްހަތާއި ބެހޭ މާހިރަކު ވިދާޅުވެއްޖެ\nހަލުވި ކަމާއި އެކީ ފެތުރެމުން އަންނަ ކޮރޯނާވައިރަސް ކޮންމެ6ދުވަހަކުން އިތުރުވަމުން އަންނަ ކަމަށާއި އެކަމަށް ހުރިހާ ފަރާތްތަކުން ސަމާލުވެގެން ތިބުމަށް ހޮންކޮންގުގެ މެޑިސިން ޔުނިވާސިޓީގެ އެކްސްޕާޓް ގެބްރިއަލް ލެޔުން ބުނެފި\n80 އަށްވުރެ ގިނަ މީހުންނާއެކު ދަތުރު ކުރި ފްލައިޓެއް ވެއްޓިއްޖެ.\nBREAKING: 80 Meehunnaaeku Dhathuru Kuri Flight Eh Vetijjehttps://t.co/54RNFWIJi3\nހަލުވި ކަމާއި އެކީ ފެތުރެމުން އަންނަ ކޮރޯނާވައިރަސްގެ ސަބަބުން މޮންގޯލިއާގެ ހުރިހާ ސްކޫލްތަކެއް ބަންދުކޮށްފި.\nCoronovirus: March2Aai Hama ah Mongolia ge Hurihaa School eh Bandhu Koffihttps://t.co/IUWM9HOfui\nރާއްޖޭގެ އުތުރުގެ ރަށެއްގައި އުމުރުން 60 އަހަރުގެ ފިރިހެނަކު، 11 އަހަރުގެ ފިރިހެން ކުއްޖަކާއި ބެހުނު މައްސަލާގައި ހައްޔަރުކޮށްފި.\nކޮރޯނާވައިރަސް ފެތުރެމުން އަންނާތީ ރަޝިއާގެ ޓުއާ އޮޕަރޭޓަރުން ޗައިނާއަށް ޓުއާގައިޑު ކަން ދިނުން ހުއްޓާލާފައިވާ ކަމަށް އެސޯސިއޭޝަން އޮފް ރަޝިއަން ޓުއާ އޮޕެރޭޝަންސްގެ ނައިބު ރައީސް ޑިމިޓްރީ ގޮރިން ވިދާޅުވެއްޖެ.\n"ސަލާމަތީ ކަންކަމަށް ވިސްނައި ޓުއާ ގައިޑުކަން ކުރުން ހުއްޓާލީ" ޑިމިޓްރީ ވިދާޅުވި.\nހަލުވި ކަމާއި އެކީ ދުނިޔޭގެ އެކި ގައުމުތަކުގައި މިހާރު ފެތެރުމުން އަންނަ "ނުރައްކާތެރި" ކޮރޯނާވައިރަސްގެ ސަބަބުން ތެލުގެ އަގު ދަށް ވެއްޖެ.\nBREAKING: Coronavirus Fethureythee Theluge Agu Dhah Vejjehttps://t.co/t07NoWqUQj\nކޮރޯނާ ވައިރަސް ޖެހިގެން މަރުވި މީހުންގެ އަދަދު 81 އަށް އަރައިފި. މިފަހަރު ވެސް މީހަކު މަރުވެފައި ވަނީ ޗައިނާ އިން.\nސޮލޮމަން އައިލެންޑްސްއަށް ބާރުގަދަ ބިންހެލުމެއް އަތުވެއްޖެ\nBREAKING: Solomon Islands Ah Baarugadha Binhelumeh Athuvejjehttps://t.co/s7SzpzvmGz\nކޮރޯނާވައިރަސް އާއި ދެކޮޅަށް ޗައިނާ އިން ހަމަޖެއްސި ބަޖެޓް ވަރަށް ބޮޑަށް އިތުރުކޮށްފި. މިހާރު ޗައިނާ އިން ނިންމާފައި ވަނީ 60.33 ބިލިއަން ޔުއާން މި މަސައްކަތައް ޚަރަދު ކުރަން. އެއީ 8.74 ބިލިއަން އެމެރިކާ ޑޮލަރު.\nBREAKING NEWS: Gellumuge Badhal Hoadhan Fuluhun Ge Tharujamaan "Vaguthu" Govaigen Court Ahhttps://t.co/cMobGcOObi\nއޮސްޓްރޭލިއާ އިން ކޮރޯނާވައިރަސް ޖެހިފައިވާ އިތުރު މީހަކު ފެނިއްޖެ. މިހާރު އޮސްޓްރޭލިއާ އިން ފެނުނު ކޮރޯނާވައިރަސް ޖެހުނު މީހުންގެ އަދަދު ވަނީ ފަހަކަށް އަރާފައި.\nJabir Umra Ah Furaavadaigenfihttps://t.co/unNzFHZYgJ\nކޮރޯނާވައިރަސްގެ އަސަރުކުރި ބައެއް ނަރުހުންނާއި ޑޮކްޓަރުންނަށް އެމަޖެންސީ ފަރުވާ ދިނުމަށްފަހު ގެއަށް ފޮނުވާލާފައިވާ ކަމަށް ވުހާންގެ ސެންޓްރަލް ހޮސްޕިޓަލްގައި މަސައްކަތްކުރާ ނަރުހަކާއި ހަވާލާދީ "ސީއެންއެން" އިން ބުނެފި.\nބެއިޖިން އިން ވުހާން އަށް މިހާރު ވެސް ވަނީ ޑޮކްޓަރުންނާއި ނަރުހުން ހިމެނޭ ގޮތައް 1600 މީހުން ފޮނުވާފައި. އަދި ޑޮކްޓަރުންނާއި ނަރުހުން ހިމެނޭ ގޮތައް 1000 މީހުން ވުހާން އަށް ފުރަން ތައްޔާރީ ހާލަތުގައި ބެއިޖިންގައި މިހާރު ވެސް އެބަތިބި.\nކޮރޯނާވައިރަސް އާއި ގުޅިގެން އަޅާނެ ފިޔަވަޅުތަކާއި ގުޅޭގޮތުން ސަރުކާރުގެ އިދާރާތަކުން މަޝްވަރާކޮށްފި.\nHealth Emergency Coordination Committee (HECC) meets with Multi-Agency Coordination partners to discuss on preparedness measures for novel coronavirus@HPA_MV pic.twitter.com/BY1D6TZ9eg\n— Ministry of Health (@MoHmv) January 27, 2020\nBaghdad Ah Dhin Rocket Hamalaathakugai America Embassy Ah Gehlunvehjjehttps://t.co/09RFYJC8jx\nBreaking news: Abdullah Saeed phone nudhinumun ihvvi jalu hukum baathil koffihttps://t.co/C6EhxakHQ4\nކޮރޯނާވައިރަސް ކޮންޓްރޯލް ކުރަން ކުރިއަށްގެންދާ މަސައްކަތް ޗައިނާގެ ވެރިކަންކުރާ ޕާޓީގެ އެންމެ މަތީ ގުނަވަން ކަމަށްވާ ކޮމިއުނިސްޓް ޕާޓީގެ ސްޑޭންޑިން ކޮމެޓީގެ ބެއްލެވުމުގެ ދަށުން ކުރިއަށް ގެންދަން ނިންމައިފި. މި ކޮމެޓީ ޗެއާ ކުރައްވާނީ ޗައިނާގެ ރައީސް ޒީ ޖިންޕިން.\nކޮމެޓީގެ އިއްޔެ ބައްދަލުވުމުގައި ވަނީ ކޮރޯނާވައިރަސް އާއި ދެކޮޅަށް ކުރާ މަސައްކަތައް 11 ބިލިއަން ޔުއާން (1.58 ބިލިއަން އެމެރިކާ ޑޮލަރު) ޚަރަދު ކުރަން ނިންމާފައި.\nކޮރޯނާވައިރަސް ޖެހިފައިވާ މީހެއްގެ ގައިން އަލާމާތްތައް ފެނުމުގެ ކުރިން އެބަލި އެހެން މީހުންގެ ގަޔަށް އަރާ ކަމަށް ޗައިނާ އިން ބުނި ނަމަވެސް އެކަން އަދި ކަށަވަރު ކުރެވިފައިނެތް ކަމަށް އެމެރިކާގެ ސެންޓަރ ފޮރ ޑިޒިސް ކޮންޓްރޯލް އެންޑް ޕްރެވެންޝަން އިން ބުނެފި.\nއެ އިދާރާއިން ބުނީ ބަލި މީހާގެ ބޭރުފުށުން އެއްވެސް އަލާމާތެއް ނުފެންނަނީސް އެހެން މީހަކަށް އޭނާގެ ގައިން ބަލީގެ އަސަރު ކުރާކަމުގެ ސާފު ހެއްކެތް އަދި އެއިދާރާއަށް ލިބިފައި ނެތް ކަމަށާއި ނަމަވެސް އެކަން ހިނގާތޯ ބަލަމުންދާ ކަމަށް.\nހަލުވިކަމާއި އެކީ، ފެތުރެމުން އަންނަ "ކޮރޯނާ ވައިރަސް" ގެ އަލާމާތްތައް ފެނުމުގެ ކުރިން ބަލި ފެތުރޭ ކަމަށް ޗައިނާ ސަރުކާރުން ބުނެފިއެވެ.\nAlaamaithah Fenumuge Kurin Coronavirus Fethureyhttps://t.co/TTNIwKyMfo\nޗައިނާގެ ފަގީރު ސަރަހައްދުތަކަށް ކޮރޯނާވައިރަސް ފެތުރިގެން ހިނގައިދާނެ ކަމުގެ ކަންބޮޑުވުން އޮފިޝަލުން ފާޅުކުރަން ފަށައިފި. އާއަހަރުގެ ބަންދާއި ދިމާކޮށް އާއިލާ މެންބަރުން ކައިރިއަށް ޒިޔާރަތްކުރި މަސައްކަތްތެރިންގެ ފަރާތުން ފަގީރު ސަރަހައްދުތަކަށް ކޮރޯނާވައިރަސް ފެތުރިއްޖެނަމަ އެބަލީގެ ސަބަބުން އަދި އިތުރު އެތައް ބަޔަކު މަރުވެގެން ދިއުމުގެ ބިރު ވަނީ ބޮޑުވެފައި.\nMamma Aai Dharifulhu Vakikohgen Gengulheythaa5Aharu!https://t.co/IfJQC7cGkG\nކޮރޯނާވައިރަސް ޖެހިގެން މަރުވި މީހުންގެ އަދަދު 80 އަށް އަރައިފިއެވެ.\nBREAKING NEWS: Coronavirus Jehigen Maruvi Meehunge Adhadhu 80 Ah Araifihttps://t.co/mbc82omc74\nހެލިކޮޕްޓަރު އެކްސިޑެންޓެއްގައި އެމެރިކާގެ މަޝްހޫރު ބާސްކެޓްބޯޅަ ކުޅުންތެރިއާ ކޯބީ ބްރަޔާންޓް މަރުވެއްޖެ.\nBREAKING NEWS: Mashhooru Basketball Kulhuntheriya Kobe Bryant Maruvejjehttps://t.co/JYHgQFBQfu\n— Vaguthu Online (@VaguthuOnline) January 26, 2020\nހޮންކޮންގް ގައި މިހާތަނަށް 8 މީހަކަށް ކޮނޯރާ ވައިރަސް ޖެހިފައިވޭ. ހޮންކޮންގްގެ ސަރުކާރުން ނެރުނު ބަޔާނެއްގައި މިކަންވަނީ ކަށަވަރުކޮށްދެއްވާފަ. އެޤައުމުގެ ސިއްޙަތާ ބެހޭ އިދާރާއިން ބުނެފައިވަނީ މި 8 މީހުންގެ ކޭސް ގާތުން ބަލަމުން އަންނަ ކަމަށް. މި 8 މީހުނާއެކު ޗައިނާގެ މެއިންލޭންޑްއިން މި ވައިރަސްއަށް ޕޮޒިޓިވްވި މީހުންގެ އަދަދު 50 އަށް އަރާ\nTemperature screening has commenced for all inbound travellers @VelanaAirport.We would like to assure our passengers,staff & public that we are fully equipped & ready to handle any suspected cases. @MACLmedia is working closely with all stakeholders assuring safety for everyone. pic.twitter.com/riKLTtpPl5\n— MACL (@MACLmedia) January 26, 2020\nއެމެރިކާގައި އިތުރު މީހަކަށް ކޮނޯރާ ވައިރަސް ޖެހިއްޖެ\nލޮސް އެލްޖްލެސް ކައުންޓީ ޑިޕާޓްމެންޓް އޮފް ހެލްތް އިން މިއަދު އެސްޓޭޓްގައި އިތުރު މީހެއް މިވައިރަސް ޖެހިފައިވާ ކަމަށްބުނެފައި. މިއާއެކު އެމެރިކާގައި މިހާތަނަށް މިބަލި ޖެހިފައިވާ4މީހުންވަނީ ދެނެގެނެވިފައި.\nފާއިތުވި 24 ގަޑިއިރުގެ ޚަބަރުތަކަށް ބަލާއިރު މިއަދު ވަނީ ރާއްޖޭގައި ކުއްލި މަރުގެ ތިން ހާދިސާއެއް ހިނގާފައެވެ.\nމިއަދު ހެނދުނު ވަނީ ފަތުރުވެރިޔަކު ނިޔާވެފައި އޮއްވާ ފެނުނު ޚަބަރެއް ލިބިފައެވެ. އޭގެ ފަހުން ވެލި ނަގަން މޫދަށް ގޮސް އުޅުނު މީހަކު ނިޔާވި ޚަބަރަކާއި އައިޖީއެމްއެޗަށް ގެންދިޔަ މީހަކު ނިޔާވި ޚަބަރެއް ވެސް ވަނީ ލިބިފައެވެ.\nHaalu Dheravegen IGMH Ah Gendhiya Meehaku Niyaavehjjehttps://t.co/bLH0oqzEog\nBREAKING NEWS: Herethere Resort Gai Meehaku Maruvafi Ovvaa Fenijjehttps://t.co/fdzOV7oltJ\nBREAKING: Veli Nagan Gos Ulhenikoh Meehaku Niyaavehjjehttps://t.co/d37bmgV3ht\nކުޑަކުދިންނަށް ޖިންސީ ގޯނާކުރި މައްސަލައެއް މިރޭ ވެސް ވަނީ ލިބިފައެވެ.\nކޮރޯނާވައިރަސްގެ ޚަބަރުތަކަށް ބަލާއިރު ބަލި ޖެހުނު މީހުންގެ އަދަދު 1900 ފަހަނައަޅައި ގޮސްފައިވާ ޚަބަރު މިއަދު ލިބިފައި ވެއެވެ. އަދި ކޮރޯނާވައިރަސް ޖެހިގެން މަރުވި މީހުންގެ އަދަދު ވަނީ 56 އަށް އަރާފައެވެ. ކޮރޯނާވައިރަސް އާއި ގުޅޭ ޚަބަރުތައް "ވަގުތު" ބްލޮގް އިން ފެންނާނެއެވެ.\nLIVE: Coronavirus Ge Fahuge Mauloomaathhttps://t.co/WKN6BcLvsu


ކަށުނަމާދުގެ ދުޢާތަކާއި މައްޔިތާއަށްޓަކައި ކުރުން ސުއްނަތް ދުޢާތައް\n1- މުސްލިމަކު މަރުވެއްޖެނަމަ އެމީހާގެ ކަށުކަމާކެމީގެ ކަންތަކުގައި ބައިވެރިވެ އުޅުމަކީ އެއްމުސްލިމަކު އަނެއް މުސްލިމެއްގެ މައްޗަށްވާ ޙައްޤުތަކުގެ ތެރެއިން އެއް ޙައްޤެވެ. އަދި އެމީހާގެ މައްޗަށް ނަމާދުކޮށް ދުޢާކުރުމީ އެދިވެގެންވާ ކަމެކެވެ. އަދި މަރަށް ޙާޟިރުވެފައި އޮތް މީހަކަށް ޒިޔާރަތްކޮށްފިނަމަ އޭނާއަށްޓަކާ ހެއުދުޢާކުރުމީ ވެސް ސުއްނަތެކެވެ. މާތްﷲ ރުއްސުންލެއްވި އުއްމުލްމުއުމިނީނަ އުއްމު ސަލަމާގެ ކިބައިން ރިވާވެގެން ވެއެވެ. އެކަމަނާ ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘުކުރެއްވިއެވެ. ތިޔައިންމީހަކު ބަލިމީހެއްގެ ގާތަށް އަތުވެއްޖެނަމަ އެމީހާއަށްޓަކާ ހެއުދުޢާކުރާށެވެ. މިހެނީ ތިޔަބައިމީހުންގެ ދުޢާ ޤަބޫލުކުރެއްވުން އެދި މަލާއިކަތުން އާމީން ވިދާޅުވެއެވެ.\n2- މީހާ މަރުބަލީގައި އޮވެ މަރަށް ޙާޟިރުވާ ވަގުތު ޝަހާދަތް ލައިދިނުމީ ސުއްނަތް ވެގެންވާ ކަމެކެވެ. މާތް ﷲ ރުއްސުންލެއްވި އަބޫސަޢީދުލް ޚުދުރީގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘުކުރެއްވިއެވެ. ތިޔަބައިމީހުން ތިޔަބައިމީހުންގެ ތެރެއިން މަރަށް ޙާޟިރުވެފައިތިބޭ މީހުންނަށް ޝަހާދަތް ލައިދޭށެވެ. އެއީ:\nأَشْهَدُ أَن لاَّ إِلَهَ إِلاَّ اللَّهُ وَأَشْهَدُ أَنَّ مُحَمَّدًا رَّسُولُ اللَّهِ .\nމާނައީ: ﷲ މެނުވީ ޙައްޤުވެގެން އަޅުކަންކުރެވޭ އިލާހަކު ނުވާކަމަށް އަޅުހެކިވަމެވެ. އަދި ހަމަކަށަވަރުން މުޙައްމަދުގެފާނީ ﷲގެ ރަސޫލާކަމަށް އަޅު ހެކިވަމެވެ.\n3- މުސްލިމަކު މަރުވި ޚަބަރު ލިބުމުން އެކަމާ ދެރަވެ، ތިމާގެ މަރު ހަނދާކޮށް، އެމީހާއަށްޓަކާ ދުޢާކުރުމީ ސުއްނަތްވެގެންވާ ކަމެކެވެ. އެދުޢާގައި ކިޔުން ސުއްނަތްވެގެންވަނީ إِنَّا لِلَّهِ وَإِنَّا إِلَيْهِ رَاجِعُونَ މިފަދައިންނެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘު ކުރައްވާފައި ވެއެވެ. ތިޔައިން މީހަކަށް މުޞީބަތެއް ދިމާވުމުން މިފަދައިން ދަންނަވާށެވެ. އެދުޢާއަކީ:\nإِنَّا لِلَّهِ وَإِنَّا إِلَيْهِ رَاجِعُونَ اَللَّهُمَّ عِنْدَكَ أَحْتَسِبُ مُصِيبَتِي فَآجِرْنِي فِيهَا وَأَبْدِلْ لِي بِهَا خَيْرًا مِنْهَا\nމާނައީ: އަޅަމެން މިލްކުވެ ވޮޑިގެންވަނީ ﷲ އަށެވެ. އަދި އަޅަމެން އެނބުރިދިއުން އޮތީ އެއިލާހުގެ ޙަޟުރަތަށެވެ. އޭﷲ! ތިޔައިލާހުގެ ޙަޟުރަތުން އަޅުގެ މުޞީބަތުގެ ބަދަލުގައި ދަރުމައަށް އެދެމެވެ. ފަހެ އޭގެ ބަދަލުގައި އަޅަށް ހެއުޖަޒާ ދެއްވާނދޭވެ. އަދި އެމުޞީބާތުގެ ބަދަލުގައި އެއަށްވުރެ ހެއުގޮތް ދައްކަވާނދޭޥެ.\n4- މުސްލިމަކު މަރުވުމުން އެމީހާގެ މައްޗަށް ނަމާދު ކުރުމާއި އެމީހާ ވަޅުލުމުގައި ބައިވެރިވުމަކީ ވަރަށް ގިނަ ދަރުމައާއި ސަވާބު ލިބެނިވި ކަމެކެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘުކުރައްވާފައިވެއެވެ. "މީހަކު ޖަނާޒާއަކާ އެކީ ނިކުމެގެން ގޮސް އެމީހާގެ މައްޗަށް ނަމާދުކޮށްފިނަމަ އެމީހަކަށްޓަކާ ބޮޑުވެގެންވާ ދަރުމައެއް ހުއްޓެވެ. އަދި އޭނާ ވަޅުލައި ނިމެންދެން އެތާނގައި މަޑުކޮށްމީހާއަށްޓަކާ އެފަދަ ދެދަރުމަ ހުއްޓެވެ. އަދި މިއިން ކޮންމެ ދަރުމައެއް އުޙުދު ފަރުބަދައާ އެއްވަރު ވެގެން ވެއެވެ.\n5- ޖުމްހޫރު ދަންނަބޭކަލުން ވިދާޅުވާ ގޮތުގައި ކަށުނަމާދުގައި އޮންނަނީ ހަށަންބަން ތަކްބީރާއެކު ހަތަރު ތަކުބީރެވެ. މިގޮތަށް ހަތަރު ތަކްބީރު ކިއުއްވާފައި ރަސޫލުﷲ ޞައްލަﷲ ޢަލައިހި ވަސައްލަމް ކަށުނަމާދު ކުރެއްވިކަމުގައި އެތަކެއް ޞައްޙަ ރިވާޔަތެއްގައި އައިސްފައިވެއެވެ. ނަމާދުކުރާނެގޮތަކީ، ފުރަތަމަ ތަކްބީރު ކިޔާފައި ސޫރަތުލް ފާތިޙާ ކިޔަވާނީއެވެ. ދެވަނަ ތަކްބީރަށްފަހު ކީރިތި ރަސޫލާގެ މައްޗަށް ޞަލަވާތް ކިޔަވާނީއެވެ. ތިންވަނަ ތަކްބީރަށްފަހު މައްޔިތާގެ މައްޗަށް ދުޢާ ކުރާނީއެވެ. ހަތަރުވަނަ ތަކްބީރަށްފަހު ދުޢާކުރުމަށް ފަހު ސަލާމް ދޭނީއެވެ.\nސަލާމް ދިނުމާމެދު އިމާމް ޝާފިޢީ ސަޢީދު އިބްނު މުސައްޔިބުގެ އަރިހުން ރިވާކުރައްވަނީ އެއްސަލާމްކަމުގައެވެ. އަދި އެކަލޭގެފާނު ވިދާޅުވަނީ ދެސަލާމް ދިންކަމުގައި ވިއަސް މައްސަލައެއް ނެތްކަމުގައެވެ. ފުރަތަމަ ސަލާމް ފަރުޟެއްގެ ގޮތުގައެވެ. ދެވަނަ ސަލާމް ޛިކުރެއްގެ ގޮތުގައެވެ. އެހެނިހެން ޢާއްމު ނަމާދުތަކެކޭވެސް އެއްފަދައިންނެވެ. ތަކްބީރުތަކާއި ސަލާމް ދިނުން ސުއްނަތް ވެގެންވަނީ އަޑު ހަރުކޮންނެވެ. ދުޢާތަކާއި ފާތިޙަތު ސޫރަތް ކިޔެވުން އޮންނަނީ ސިއްރުންނެވެ. ތިންވަނަ ތަކްބީރުގައި މައްޔިތާގެ މައްޗަށް ދުޢާކުރުމުގައި ވަކި ޚާއްޞަ ދުޢާއެއްނޯވެއެވެ. ބޭނުމަކީ މައްޔިތާގެ މައްޗަށް ހެއުދުޢާ ކުރުމެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘުކުރައްވާފައި ވެއެވެ. ތިޔަބައިމީހުން މައްޔިތާގެ މައްޗަށް ނަމާދު ކުރާއިރު އޭނާއަށްޓަކައި އިޚްލާޞްތެރިކަމާއި އެކު ހެވަށް އެދިތިބެ ދުޢާކުރާށެވެ. ދުޢާކުރުމުގައި ރަސޫލުﷲ ޞައްލަﷲ ޢަލައިހި ވަސައްލަމްގެ އަރިހުން ބައެއް ސުއްނަތް ދުޢާތައް ވާރިދުވެފައި ވެއެވެ. އޭއީ:\n(ހ) اَللَّهُمَّ أَنْتَ رَبُّهَا وَأَنْتَ خَلَقْتَهَا وَأَنْتَ هَدَيْتَهَا لِلْإِسْلاَمِ وَأَنْتَ قَبَضْتَ رُوحَهَا وَأَنْتَ أَعْلَمُ بِسِرِّهَا وَعَلاَنِيَتِهَا جِئْنَاكَ شُفَعَاءَ فَاغْفِرْ لَهُ\nމާނައީ: އޭﷲ! ތިޔައީ އޭނާގެ ވެރި ރަސްކަލާނގެއެވެ. އޭނާ އުފެއްދެވީ ތިޔައިލާހެވެ. އަދި އޭނާއަށް އިސްލާމް ދީނުގެ ހިދާޔަތުން ހިދާޔަތު ދެއްވީ ވެސް ތިޔައިލާހެވެ. އޭނާގެ ފުރާނަ ހިއްޕެވީވެސް ތިޔައިލާހުގެ އަމުރުފުޅަށެވެ. އޭނާއާބެހޭ ހުރިހާ ކަމެއްގެ ސިއްރާއި ފާޅު ދެކެދެނެވޮޑިގެންވަނީ ހަމަ ތިޔައިލާހެވެ. އަޅަމެން ތިޔައިލާހުގެ ދަރުބާރަށް މިއައީ އޭނާއަށް ޝިފާޢަތްތެރިވެ، އިތުރުކޮށް ދެއްވުން އެދި ދެންނެވުމަށެވެ. ފަހެ އޭނާގެ ފާފަ ފުއްސަވާނދޭވެ.\n(ށ) اَللَّهُمَّ اغْفِرْ لِحَيِّنَا وَمَيِّتِنَا وَشَاهِدِنَا وَغَائِبِنَا وَصَغِيرِنَا وَكَبِيرِنَا وَذَكَرِنَا وَأُنْثَانَا اَللَّهُمَّ مَنْ أَحْيَيْتَهُ مِنَّا فَأَحْيِهِ عَلَى اْلإِسْلاَمِ وَمَنْ تَوَفَّيْتَهُ مِنَّا فَتَوَفَّهُ عَلَى اْلإِيمَانِ اَللَّهُمَّ لاَ تَحْرِمْنَا أَجْرَهُ وَلاَ تُضِلَّنَا بَعْدَهُ\nމާނައީ: އޭﷲ! އަޅަމެންގެ ތެރެއިން ދިރިތިބި މީހުންނާއި މަރުވެފައިތިބި މީހުންނާއި ޙާޟިރުވެތިބި މީހުންނާއި ޙާޟިރުވެ ނެތް މީހުންނާއި ކުޑަކުދިންނާއި ބޮޑެތި މީހުންނާއި ފިރިހެނުންނާއި އަންހެނުންގެ ފާފަ ފުއްސަވާނދޭވެ. އޭﷲ! އަޅަމެންގެ ތެރެއިން ތިޔައިލާހު ދިރިބެއިތިއްބި މީހުން އިސްލާމް މަތީ ދިރިލަހައްޓަވާނދޭވެ. އަދި އަޅަމެންގެ ތެރެއިން ތިޔައިލާހު މަރުގަންނަވާމީހުން އީމާންކަންމަތީ މަރުގަންނަވާނދޭވެ. އޭﷲ! އޭނާއަށް (އެބަހީ މައްޔިތާއަށް) ދެއްވާ އުޖޫރައިން އަޅަމެން މަޙްރޫމު ނުކުރައްވާނދޭވެ. އަދި އޭނާ އަޅާމެނާ ވަކިވުމަށްފަހު އަޅަމެން މަގުނުފަރައްދަވާނދޭވެ.\n(ނ) ތިރީގައިމިވާ ދުޢާއަކީ އިމާމް ޝާފިޢީ އަލްއުއްމުގައި ވިދާޅުވެފައިވާ ދުޢާއެކެވެ. މިދުޢާގެ ބައެއް، އިމާމު މާލިކު މާތްﷲ ރުއްސުންލެއްވި އަބޫހުރައިރާގެ އަރިހުން ރިވާކުރައްވާފައި ވެއެވެ. އެއީ:\nاَللَّهُمَّ إِنَّهُ عَبْدُكَ وَابْنُ عَبْدِكَ وَابْنُ أَمَتِكَ كَانَ يَشْهَدُ أَن لاَّ إلَهَ إلاَّ أَنْتَ وَأَنَّ مُحَمَّدًا عَبْدُكَ وَرَسُولُكَ وَأَنْتَ أَعْلَمُ بِهِ اَللَّهُمَّ إنْ كَانَ مُحْسِنًا فَزِدْ فِي إحْسَانِهِ وَارْفَعْ دَرَجَتَهُ وَقِهِ عَذَابَ الْقَبْرِ وَكُلَّ هَوْلٍ يَوْمَ الْقِيَامَةِ وَابْعَثْهُ مِنَ اْلآمِنِينَ وَإِنْ كَانَ مُسِيئًا فَتَجَاوَزْ عَنْ سَيِّئَاتِهِ وَبَلِّغْهُ بِمَغْفِرَتِكَ وَطَوْلِكَ دَرَجَاتِ الْمُحْسِنِينَ اَللَّهُمَّ لاَ تَحْرِمْنَا أَجْرَهُ وَلاَ تَفْتِنَّا بَعْدَهُ اَللَّهُمَّ فَارَقَ مَنْ كَانَ يُحِبُّ مِنْ سَعَةِ الدُّنْيَا، وَاْلأَهْلِ وَغَيْرِهِمْ إلَى ظُلْمَةِ الْقَبْرِ وَضِيقِهِ، وَانْقَطَعَ عَمَلُهُ، وَقَدْ جِئْنَاك شُفَعَاءَ لَهُ وَرَجَوْنَا لَهُ رَحْمَتَكَ، وَأَنْتَ أَرْأَفُ بِهِ اَللَّهُمَّ ارْحَمْهُ بِفَضْلِ رَحْمَتِكَ فَإِنَّهُ فَقِيرٌ إلَى رَحْمَتِكَ وَأَنْتَ غَنِيٌّ عَنْ عَذَابِهِ\nމާނައީ: އޭﷲ! އެއީ ތިޔައިލާހުގެ އަޅެކެވެ. ތިޔައިލާހުގެ އަޅެއްގެ ދަރިއެކެވެ. އަޅުއަންހެނެއްގެ ދަރިއެއްމެއެވެ. ތިޔައިލާހު ފިޔަވައި ޙައްޤު އިލާހަކު ނުވާކަމަށާއި މުޙައްމަދުގެފާނަކީ ތިޔައިލާހުގެ އަޅާކަމަށާއި ރަސޫލާ ކަމަށް އޭނާ ހެކިވާކަން އަޅަމެން ދެނެތިބީމެވެ. ތިޔައިލާހު މިކަން މޮޅަށް ދެނެވޮޑިގެން ވަމުއެވެ. އޭﷲ! އޭނާއަކީ ތިޔައިލާހުގެ ޙަޟުރަތުގައި ޤަބޫލުކުރަނިވި ހެއުޢަމަލު ކޮށްފައިހުރި މީހެއްކަމުގައި ވާނަމަ އޭނާއަށް އެކަމުގެ ދަރުމަ އިތުރުކޮށް ދެއްވާނދޭވެ. އަދި އޭނާގެ ދަރަޖަ އުފުއްލަވާނދޭވެ. އަދި ކަށްވަޅުގެ ޢަޛާބުންނާއި ބަރުޒަޚުގެ އެންމެހާ ބިރުވެރިކަމަކުން އޭނާ މިންޖުކުރައްވާނދޭވެ. އަދި އަމަންއަމާންކަން ލިބިގެންވާ މީހުންގެ ތެރޭގައި އޭނާ ފޮނުއްވާނދޭވެ. އަދި އޭނާއަކީ ނުބައި ޢަމަލުގެ ވެރިއެއްކަމުގައިވާނަމަ އޭނާގެ ފާފަތައް އޭނާގެ ކިބައިން ދުރުކުރައްވައި، ތިޔައިލާހުގެ މަޣުފިރަތުގެ ގޮވައްޗަށް އޭނާ ފޮނުއްވާނދޭވެ. އަދި ހެއުޢަމަލުކުރި ޢަޅުންގެ ތެރެއިން ލައްވައި އޭނާއަށް މަތިވެރި ދަރަޖަ ދެއްވާނދޭވެ. އޭﷲ! އޭނާއަށް ދަރުމަކުރައްވާ ސަވާބުން އަޅަމެން މަޙްރޫމު ނުކުރައްވާނދޭވެ. އަދި އޭނާއަށް ފަހު އަޅަމެން މަގުނުފަރައްދަވާނދޭވެ. އޭﷲ! އޭނާއެވަނީ ދުނިޔޭގައި އޭނާ ލޯބިކުޅަ ތަކެއްޗާއި މީހުނާއި އަހުލުވެރިން ދޫކޮށްގޮސް ކަށްވަޅުގެ އުނދަގުލާއި އަނދިރީގައެވެ. އޭނާގެ ޢަމަލާއި އޭނާއާ ވަކިވެއްޖެއެވެ. އަޅަމެން މިއައީ އޭނާއަށް ތިޔައިލާހުގެ ރަޙްމަތް އިތުރުކުރެއްވުން އެދި ދެންނެވުމަށެވެ. އަޅަމެން ތިޔައިލާހުގެ ޙަޟުރަތުން އުއްމީދުކުރަނީ އޭނާއަށް ރަޙްމަތް ލެއްވުމަށެވެ. ތިޔައީ އޭނާއަށް އެންމެ އޯގާވެވޮޑިގެންނަވާނެ ފަރާތެވެ. އޭﷲ! ތިޔައިލާހުގެ ރަޙްމަތުގެ ވާރޭ އޭނާއަށް ވެއްސަވާނދޭވެ. އޭނާވަނީ ތިޔައިލާހުގެ ރަޙްމަތަށް އިންތިހާއަށް ބޭނުންޖެހިފައެވެ. އޭނާގެ ފާފައަށް އޭނާއަށް އަޒާބުދެއްވުމުން ތިޔައިލާހުގެ ޒާތުފުޅަށް ލިބިވޮޑިގަންނަވާނެ އިތުރުވުމެއްނެތެވެ. ތިޔަ އިލާހު އެފަދަ ކަމަކަށް ބޭނުންވެ ވޮޑިގެނެއްވެސް ނުވަމުއެވެ.\n(ރ) اَللَّهُمَّ اغْفِرْ لَهُ وَارْحَمْهُ وَعَافِهِ وَاعْفُ عَنْهُ وَأَكْرِمْ نُزُلَهُ وَوَسِّعْ مُدْخَلَهُ وَاغْسِلْهُ بِالْمَاءِ وَالثَّلْجِ وَالْبَرَدِ وَنَقِّهِ مِنْ الْخَطَايَا كَمَا نَقَّيْتَ الثَّوْبَ اْلأَبْيَضَ مِنْ الدَّنَسِ وَأَبْدِلْهُ دَارًا خَيْرًا مِنْ دَارِهِ وَأَهْلاً خَيْرًا مِنْ أَهْلِهِ وَزَوْجًا خَيْرًا مِنْ زَوْجِهِ وَأَدْخِلْهُ الْجَنَّةَ وَأَعِذْهُ مِنْ عَذَابِ الْقَبْرِ وَمِنْ عَذَابِ النَّارِ\nމާނައީ: އޭﷲ! އޭނާގެ ފާފަ ފުއްސަވައި، ޢާފިޔަތު ދެއްވައި ކުށްތައް މާފުކުރައްވާނދޭވެ. އޭނާއަށް ރަޙްމަތު ގޮވައްޗެއް ދެއްވައި އޭނާގެ ކަށްވަޅު ތަނަވަސް ކުރައްވާނދޭވެ. އަދި އޭނާ ފެނުންނާއި ގަނޑުފެނުންނާއި ފިނިފެނުން ދޮވެ ފާފަތަކުން ސާފުކުރައްވާނދޭވެ. ހުދުހެދުން މިލައާއި ހަޑިތަކެތިން ދޮވެސާފުވެވޭ ފަދައިން އޭނާގެ ފާފަު ފުއްސަވައި ތާހިރުކުރައްވާނދޭވެ. އޭނާގެ ގެއަށް ވުރެ ރަނގަޅު ގެއެއް އޭނާއަށް މިންވަރުކުރައްވައި، އޭނާގެ އަހުލުވެރިންނަށް ވުރެން އޭނާއަށް ދައްކަވާނދޭވެ. އަދި އޭނާގެ ބައިވެރިޔާއަށް ވުރެން ރަނގަޅު ބައިވެރިއަކު ތިޔައިލާހުގެ ޙަޟުރަތުން އޭނާއަށް ދެއްވާނދޭވެ. އަދި އޭނާއަށް ސުވަރުގޭގެ ނިޢުމަތް ދެއްވައި ކަށްވަޅާއި ނަރަކައިގެ ޢަޛާބުން މިންޖުކުރައްވާނދޭވެ.\n(ބ) އަދިވެސް އިމާމް ޝާފިޢީގެ ކިބައިން އިމާމު މުޒުނީ ބަޔާންކުރައްވާފައިވާ ކަމަށް، އިމާމު ނަވަވީ އަލްމަޖްމޫޢުގައި ލިއުއްވާފައިވެއެވެ. އެކަލޭގެފާނު ވިދާޅުވެފައި ވަނީ މިއީ ޙަދީޘުތަކުގައި ވާރިދުވެފައިވާ ތަފާތު ރިވާޔަތްތައް އެއްކުރައްވައިގެން އިމާމު ޝާފިޢީ އެކުލަވާލެއްވި ދުޢާއެއްކަމުގައެވެ. އެދުޢާއަކީ:\nاَللَّهُمَّ هَذَا عَبْدُكَ وَابْنُ عَبْدِكَ خَرَجَ مِنْ رَوْحِ الدُّنْيَا وَسَعَتِهَا وَمَحْبُوبِهَا وَأَحِبَّائِهَا فِيهَا إِلَى ظُلْمَةِ الْقَبْرِ وَمَا هُوَ لاَقِيهِ كَانَ يَشْهَدُ أَنْ لاَ إلَهَ إلاَّ أَنْتَ وَأَنَّ مُحَمَّدًا عَبْدُكَ وَرَسُولُكَ اَللَّهُمَّ نَزَلَ بِكَ وَأَنْتَ خَيْرَ مَنْزُولٍ بِهِ وَأَصْبَحَ فَقِيرًا إِلِى رَحْمَتِكَ وَأَنْتَ غَنِيٌّ عَنْ عَذَابِهِ وَقَدْ جِئْنَاكَ رَاغِبِينَ إِلَيْكَ شُفَعَاءَ لَهُ اَللَّهُمَّ إنْ كَانَ مُحْسِنًا فَزِدْ فِي إحْسَانِهِ وَإِنْ كَانَ مُسِيئًا فَتَجَاوَزْ عَنْ سَيِّئَاتِهِ وَلَقِّهِ بِرَحْمَتِكَ رِضَاكَ وَقِهِ فِتْنَةَ الْقَبْرِ وَعَذَابِهِ وَافْسِحْ لَهُ فِي قِبْرِهِ وَجَافِ اْلأَرْضَ عَنْ جَنْبَيْهِ وَلَقِّهِ بِرَحْمَتِكَ اْلأَمْنَ مِنْ عَذَابِكَ حَتَّى تَبْعَثَهُ إِلَى جَنَّتِكَ يَا أَرْحَمَ الرَّاحِمِينَ\nމާނައީ: އޭﷲ! މިއީ ތިޔައިލާހުގެ އަޅެކެވެ. ތިޔައިލާހުގެ އަޅެއްގެ ދަރިއެކެވެ. އޭނާއެވަނީ ދުނިޔޭގައި އޭނާ ލޯބިކުޅަ ތަކެއްޗާއި މީހުނާއި އަހުލުވެރިން ދޫކޮށްގޮސް ކަށްވަޅުގެ އުނދަގުލާއި އަނދިރީގައެވެ. ތިޔައިލާހު ފިޔަވައި ޙައްޤު އިލާހަކު ނުވާކަމަށާއި މުޙައްމަދުގެފާނަކީ ތިޔައިލާހުގެ އަޅާކަމަށާއި ރަސޫލާ ކަމަށް އޭނާ ހެކިވާކަން އަޅަމެން ދެނެތިބީމެވެ. އޭﷲ! އޭނަ އެދިޔައީ ތިޔައިލާހުގެ މެހުމާނަކަށެވެ. ތިޔައީ އެންމެ ހެއު މެހުމާންނަވާޒެވެ. އޭނާވަނީ ތިޔައިލާހުގެ ރަޙްމަތަށް އިންތިހާއަށް ބޭނުންޖެހިފައެވެ. އޭނާގެ ފާފައަށް އޭނާއަށް އަޒާބުދެއްވުމުން ތިޔައިލާހުވަނީ ފުދިވޮޑިިގެންނެވެ. ހަމަކަށަވަރުން އަޅަމެން މިއައީ އޭނާއަށް ތިޔައިލާހު ރަޙްމަތް އިތުރުކުރެއްވުން އެދި ދެންނެވުމަށެވެ. އަޅަމެން ތިޔައިލާހުގެ ޙަޟުރަތުން އެކަމުގެ އުއްމީދުކުރަމެވެ. އޭﷲ! އޭނާއަކީ ތިޔައިލާހުގެ ޙަޟުރަތުގައި ޤަބޫލުކުރަނިވި ހެއުޢަމަލުކޮށްފައި ހުރިމީހެއްކަމުގައި ވާނަމަ އޭނާއަށް އެކަމުގެ ދަރުމަ އިތުރުކޮށް ދެއްވާނދޭވެ. އަދި އޭނާއަކީ ނުބައި ޢަމަލުގެ ވެރިއެއްކަމުގައިވާނަމަ އޭނާގެ ފާފަތައް އޭނާގެ ކިބައިން ދުރުކުރައްވައި، ތިޔައިލާހުގެ ރަޙްމަތުގެ ވާރޭ އޭނާގެ މައްޗަށް ވެއްސަވައި އޭނާ ދެކެ ރުހިވޮޑިގަންނަވާނދޭވެ. އަދި ކަށްވަޅުގެ ޢަޛާބުންނާއި ބަރުޒަޚުގެ އެންމެހާ ފިތުނަތަކުން އޭނާ މިންޖުކުރައްވާނދޭވެ. އޭނާއަށްޓަކައި ކަށްވަޅު ތަނަވަސް ކުރައްވައި، ބިންގަނޑު އޭނާގެ ދެއަރިކަށްޓާ ފޭކުރައްވާނދޭވެ. އޭ ރަޙްމަތްވަންތަ، އެންމެ އޯގާވަންތަ ރަސްކާނގެއެވެ. ތިޔައިލާހުގެ ނިޢުމަތު ގޮވަތި ކަމުގައިވާ ސުވަރުގެއަށް އޭނާ ވާޞިލުވަންދެން ތިޔައިލާހުގެ އަޒާބުން ސަލާމަތްވެ އަމާންކަން ލިބިގެންވާ މީހެއްކަމުގައި އޭނާ ލައްވާނދޭވެ.\n(ޅ) އަދިވެސް އިމާމު ނަވަވީ ވިދާޅުވެފައި ވެއެވެ. މައްޔިތާއަކީ ކުޑަކުއްޖެއްކަމުގައިވާނަމަ اللَّهُمَّ اغْفِرْ لِحَيِّنَا .... މިދުޢާއިން ފުއްދާލުމަށްފަހު ތިރީގައިވާ ދުޢާ އިތުރުކޮށްލުމަށް ދަންނަބެއިކަލުން ވިދާޅުވެފައި ވެއެވެ. އެދުޢާގެ ބައެއް ބުޚާރީގައި ރިވާވެގެން ވެއެވެ. އެދުޢާއަކީ:\nاَللَّهُمَّ اجْعَلْهُ فَرَطًا ِلأَبَوَيْهِ وَسَلَفًا وَذُخْرًا وَعِظَةً وَاعْتِبَارًا وَشَفِيعًا وَثَقِّلْ بِهِ مَوَازِينَهُمَا وَافْرَغِ الصَّبْرَ عَلَى قُلُوبِهِمَا وَلاَ تَفْتِنْهُمَا بَعْدَهُ وَلاَ تَحْرِمْهُمَا أَجْرَهُ .\nމާނައީ: އޭﷲ! އޭނާއަކީ އޭނާގެ މައިބައިންނަށްޓަކައި ހުށަހެޅުނު ފުރަތަމަ ހުށަހެޅުންކަމުގައި ލައްވައި އެއުރެންނަށްޓަކައި ރައްކާކުރެވޭ އަޖުރަކަށް ލައްވާނދޭވެ. އަދި އެއުރެންނަށް ދުނިޔެމަތީގައި ހުރި ނަސޭހަތަކަށާއި ޢިބްރަތަކަށް ލައްވައި، މާދަމާގައި އެއުރެންނަށްޓަކާ ތިޔައިލާހުގެ ޙަޟުރަތުގައި ޝިފާޢަތްތެރިވާނެ ސަބަބަކަށް ލައްވާނދޭވެ. އޭނާގެ ސަބަބުން އެދެމީހުންގެ ތިލަފަތް ބުރަކުރައްވައި އެއުރެންގެ ހިތަށް ކެތްތެރިކަން ވެރިކުރައްވައި އޭނާ ދިއުމަކީ އެމީހުން މަގުފުރެދި ގެއްލިދާ ފަދަ ކަމަކަށް ނުލައްވައި، އޭނާއަށް ދެއްވާ ދަރުމައިން އެއުރެން މަޙްރޫމު ނުކުރައްވާނދޭވެ.\n6- މާތް ﷲ ރުއްސުންލެއްވި ޢަބްދުﷲ އިބްނު ޢުމަރުގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވިއެވެ. މައްޔިތާ ކަށްވަޅަށް ތިރިކުރެވޭ ހިނދު ރަސޫލުﷲ ޞައްލަﷲ ޢަލައިހި ވަސައްލަމް މިފަދައިން ވިދާޅުވަތެވެ. بِسْمِ اللَّهِ وَبِاللَّهِ وَعَلَى مِلَّةِ رَسُولِ اللَّهِ\nމާނައީ: ﷲގެ އިސްމުފުޅުން، ﷲގެ މަދަދާއި ނަސްރަށް އެދި ރަސޫލުﷲ ޞައްލަﷲ ޢަލައިހި ވަސައްލަމް ގެންނެވި ދީނުގައިވާ ގޮތުގެ މަތީގައި މިކަން ފަށަމެވެ.\nއަދިބައެއް ރިވާޔަތްތަކުގައި އައިސްފައި ވެއެވެ. ކަށްވަޅުގައި މައްޔިތާ ބޭއްވުމުން ރަސޫލުﷲ ޞައްލަﷲ ޢަލައިހި ވަސައްލަމް މިފަދައިން ވިދާޅުވަތެވެ. އެއީ: بِسْمِ اللَّهِ وَبِاللَّهِ وَعَلَى سُنَّةِ رَسُولِ اللَّهِ صَلَّى اللَّهُ عَلَيْهِ وَسَلَّمَ ނުވަތަ މިފަދައިން ވިދާޅުވަތެވެ. بِسْمِ اللَّهِ وَفِي سَبِيلِ اللَّهِ وَعَلَى مِلَّةِ رَسُولِ اللَّهِ\nމާނައީ: ﷲގެ އިސްމުފުޅުން، ﷲގެ މަގުގައި އެއިލާހުގެ ޙަޟުރަތުން ވާގިއެދިހުރެ، ރަސޫލުﷲ ޞައްލަﷲ ޢަލައިހި ވަސައްލަމް ގެންނެވި ދީނުގައިވާ ގޮތުގެ މަތީގައި މިކަން ފަށަމެވެ.\n7- މާތްﷲ ރުއްސުންލެއްވި އަބޫއުމާމާގެ ކިބައިން ރިވާވެގެން ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމް އެކަލޭގެފާނުންގެ ދަރިކަނބަލުން، މާތް ﷲ ރުއްސުންލެއްވި އުއްމު ކުލްސޫމް ފަސްދާނުލެއްވި ވަގުތު ވެލިމުށްކޮޅު ނަންގަވައި، ތިންފަހަރުމަތިން އެޅުއްވިއެވެ. ކޮންމެ ވެލިމުށްކޮޅެއް އަޅުއްވަމުން މިކަލިމައިން ބައެއް ވިދާޅުވަމުން އާޔަތް ފުރިހަމަ ކުރެއްވިއެވެ. އެއާޔަތަކީ :\nمِنْهَا خَلَقْنَاكُمْ - وَفِيهَا نُعِيدُكُمْ - وَمِنْهَا نُخْرِجُكُمْ تَارَةً أُخْرَى މިއެވެ.\nމާނައީ: ތިޔަވެލިން އަހުރެން ތިޔަބައިމީހުން އުފެއްދެވީމެވެ. އަދި ތިޔަވެއްޔަ ތިޔަބައިމީހުން ރުޖޫޢުވާނޫއެވެ. އަދި ތިޔަވެލިން ދެވަނަ ފަހަރަށް ތިޔަބައިމީހުން ދިރުއްވައި ނެރުއްވާހުށީމެވެ.\n8- އަދިވެސް މާތްﷲ ރުއްސުންލެއްވި އިބްނު ޢުމަރުގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވިއެވެ. މައްޔިތާ ވަޅުލައި ފަސްއަޅައި ނިމިމުން، ރަސޫލުﷲ ޞައްލަﷲ ޢަލައިހި ވަސައްލަމް މިފަދައިން ވިދާޅުވިއަޑު ތިމަން އެއްސެވީމެވެ. اَللَّهُمَّ أَجِرْهَا مِنَ الشَّيْطَانِ وَمِنْ عَذَابِ الْقَبْرِ اَللَّهُمَّ جَافِ اْلأَرْضَ عَنْ جَنْبَيْهَا وَصَعِّدْ رُوحَهَا وَلَقِّهَا مِنْكَ رِضْوَانًا\nމާނައީ: އޭﷲ! ޝައިޠާނާގެ ނުބައިކަމުންނާއި ކަށްވަޅުގެ ޢަޛާބުން އޭނާ ސަލާމަތްކުރައްވާނދޭވެ. އޭﷲ! އޭނާގެ ދެއަރިކަށީގެ ތެރެއިން ބިންނެރުއްވައި އޭނާގެ އަރިކަށްޓާ ފޭކުރައްވާނދޭވެ. އަދި އޭނާގެ ފުރާނަ ތިޔައިލާހުގެ ޙަޟުރަތަށް އުފުއްލަވާނދޭވެ. އަދި ތިޔައިލާހު އޭނާއަށް ރުހިވޮޑިގެންވާ ޙާލު، ތިޔައިލާހުގެ ޙަޟުރަތަށް އޭނާ ކުއްތަންކުރައްވާނދޭވެ.\nއަޙްމަދު، ޝާފިޢީ، ބުޚާރީ ފިޔަވައި ފަސް އިމާމުން\nމާލިކް، އަޙްމަދު، ބުޚާރީ ފިޔަވައި ފަސްއިމާމުން\nބުޚާރީއާއި މުސްލިމް ފިޔަވައި ހަތަރު އިމާމުން\n މާލިކް، އައްޝާފިޢީ، އައްނަވަވީ\nއަޙްމަދު، ބުޚާރީއާއި އަބޫދާއޫދު ފިޔަވައި ހަތަރު އިމާމުން\nއަލްމުޒްނީ (އަލްމުޚްތަޞަރާއި، އައްތަންބީހުގައި) އަލްބައިހަޤީ، އަލްމުތަވައްލީ،\nބުޚާރީ، ނަވަވީ (އަލްމަޖްމޫޢު) ، ފިޤްހުއްސުއްނާ\nބުޚާރީ ފިޔަވައި ފަސް އިމާމުން\nޠާހާ ސޫރަތް (55) ، އަޙްމަދު


އަޅުގަނޑުމެން މިއަށްވުރެ ވިސްނޭ ބަޔަކަށް ވާން އެބަޖެހެއެވެ.\nއެއީ މީގެ ގާތްގަނޑަކަށް މަހެއްހާ ދުވަސް ކުރިއެވެ. އަތޮޅަށް ހުޅުވާލައިގެން އޭދަފުށީގައި ބޭއްވުނު ފުޓްބޯޅަ މުބާރާތް ބެލުމަށް ރަށުގެ އެތައްބަޔަކު ދަނޑަށް ދިޔައެވެ. ރަށު ޓީމު މެޗު ކުޅޭ ދުވަހެއްގައި ނަމަ ދަނޑަށް ދާ މީހުންގެ އަދަދު ވަކިން އތުރެވެ. އޭގެތެރެއިންވެސް ފައިނަލް މެޗު އޮތް ދުވަހަކީ ފާހަގަ ކޮށްލެވުނު ދުވަހެކެވެ. އަޅުގަނޑަށް އެދުވަހު ދަނޑަށް ދެވުނީ މެޗު ފެށިތާ ގާތްގަނޑަކަށް ފަނަރަވަރަކަށް މިނިޓް ފަހުންނެވެ. އޭރު ދަނޑު ވަށައިގެން އޮތީ ފުރިފައެވެ. މީހެއްގެ ފަހަތުގައި ހުރެގެން ނޫން ގޮތަކަށް މެޗް ބަލާލެވޭނެ ޖާގައެއް އޭރަކު ނެތެވެ. ވަގުތުގެ ގޮތުން އިރުގެ ހޫނުމިން އަޅުގަނޑަށް އިހްސާސް ކުރެވުނު މިންވަރު ކުޑައެއް ނޫނެވެ. އަޅުގަނޑު ހިތުން އެވަގުތު ދަނޑަށް ގޮސްތިބި ވަރަށް ގިނަ ބަޔަކަށް އެ ހޫނުގެ އުދަގޫ އިހްސާސް ކުރެވޭނެއެވެ. އެކަމަށް ފަރުވާލެއް ނެތި އެންމެން އެތަނުގައި ކޮޅަށް ތިބީ މެޗް ބެލުމަށްޓަކައި އޮތް ޝައުގުވެރިކަމެއްގެ ބޮޑުކަމުން ކަން ޔަގީނެވެ. ކުޑަކުއްޖެއް، ޒުވާނެއް، ދުވަސްވީ މީހެއް ކިޔާނެ ކަމެއް ނެތެވެ. އެންމެންވެސް ތިބީ އެކަމަށް ހުސްވެގެންނެވެ.\nއޭގެ ގާތްގަނޑަކަށް ހަފްތާ އެއް ފަހުން ދެން ފެށުނީ ބަށި މުބާރާތެވެ. މެޗުތައް ބަލާލަން ރަށުގައި ނުހުރެވުނު ނަމަވެސް ފޭސް ބުކްގައި ރައްޓެހިން އަޕްލޯޑް ކޮށްފައި ހުރި ފޮޓޯއާއި، ވީޑިޔޯ ތަކުން މުބާރާތުގެ ފޯރި ވަޒަން ކޮށްލެވުނެވެ. ފައިނަލް މެޗަށް ރަށުގެ ސަޕޯޓަރުން ވެފައިހުރި ތައްޔާރީތައް ފެނުނެވެ. ޗެމްޕިއަންކަން ލިބުމުން އުފަލުން ތިބި ސަޕޯޓަރުންގެ ބައެއް ހަރަކާތްތައްވެސް ދުށީމެވެ. އެ ވާހަކަ ދެން އިހަށް ބާއްވަމާ ހިނގާށެވެ.\nމިފަހަރު މުޅިން ތަފާތު ކަމެކެވެ. ކުޅިވަރަކަށް ނުވީމާ ކަމަށްވެސް ވެދާނެ އެވެ. ފެނުނީ ބަލާލަން އެހާ ހިތްގައިމު މަންޒަރެއް ނޫނެވެ. ދައްކަން މިއުޅެނީ އިހައްރޭ އޭދަފުށީގެ ޒުވާން ކުދިންކޮޅެއް އިސްނަގައިގެން އިންތިޒާމްކުރި ދަރުސްގެ ވާހަކައެވެ. ސްޓޭޖް ސަރަހައްދުގައި ބޭއްވި މި ދަރުސް އަޑު އެހުމަށް ހާޒިރުވީ ވަރަށް މަދު ބައެކެވެ. ޖަހާފައިހުރި ގޮނޑިތަކުގެ ގާތްގަނޑަކަށް އަށްޑިހަ އިންސައްތަ ހުރީ ފަޅަށެވެ. މިހާ ހިސާބުން އުފެދޭ ސުވާލަކީ ފުޓްބޯޅައާއި ބަށި މުބާރާތުގެ މެޗު ތައް ބަލަން ހާޒިރުވި އެންމެން ކޮބައިހެއްޔެވެ؟ އަޅުގަނޑުވެސް އެއްބަހެވެ. ރޭގަނޑުގެ ވަގުތެއްކަމަށްވުމުން ދުވަސަްވީ މީހުންނަށް އަންނަން އުނދަގޫވެދާނެއެވެ. ތުއްތުކުދިން ގެންގުޅޭ މައިންނަށް އެވަގުތަކީ އެންމެ ހިތްފަސޭހަ ވަގުތައް ނުވެދާނެއެވެ. އެކަމަކު ދެންތިބި ޒުވާނުންނާއި، މެދު އުމުރުގެ މީހުން ކޮބައި ހެއްޔެވެ؟ ރޭގަނޑު ދިހައެއް ނުޖަހަނީސް މީހުން ނިދަން އޮށޯތް ޒަމާން ފާއިތުވެގެން ދިޔަތާ ކިތަންމެ ދުވަހެކެވެ. ކިޔުންތެރިން ފަހަރެއްގައި ހިތައް އަރާފާނެއެވެ. ނުނިދިއަސް ކުރާނެ ކަންކަން ހުންނާނެ ނޫން ހެއްޔެވެ؟ ތެދެކެވެ. ކުރާނެ ކިތަންމެ ކަމެއް ހުރެދާނެއެވެ. އެކަމަކު ކުޅިވަރުތައް ބަލަން އަޅުގަނޑުމެން ދަނޑަށް ދިޔައީ އެކަހަލަ ކިތައް ކަންތައް ބަހައްޓާފައި ހެއްޔެވެ؟ ކިތައް ކަންތައް ކެންސަލް ކޮށްފައި ހެއްޔެވެ؟ އެހުރިހާ ކަމަކަށްވުރެ އޭރު އަޅުގަނޑުމެން އިސްކަންދިނީ ކުޅިވަރަށެވެ. އަޅުގަނޑުމެންގެ ޝައުގުވެރިކަން އެކަމަށް އޮތްލެއް ބޮޑު ކަމުން ނޫން ދެން ކޮން ސަބަބަކާ ހެދި ހެއްޔެވެ؟ ދަރުސް އަޑު އަހަން ހާޒިރު ނުވެވުނީ އެވަރުގެ ޝައުގުވެރިކަމެއް ގިނަ ބައެއްގެ ކިބައިގައި ނެތީމައެވެ. އަޅުގަނޑުމެން ކަންބޮޑުވާންޖެހޭ މައްސަލައަކީ މިއެވެ.\nދީނީ ދަރުސްތަކަށް ހާޒިރު ނުވުމުގެ އުޒުރެއްގެ ގޮތުގައި ބައެއް މީހުން ބުނާ ވާހަކައެއް އޮވެއެވެ. ދެން ކިޔަން އޮންނާނީ ހަމަ އެކައްޗެއް ނޫން ހެއްޔެވެ. އަހަރެމެންނަށް ނޭނގޭ އެއްޗެއް ނުކިޔާނެއެވެ. ޓީވީންނާއި ރޭޑިޔޯއިންވެސް އެއެއްޗިހި އަޑުއިވެއެވެ. އެއީ މުޅިން ދޮގޭ ބުނާކަށްވެސް އަޅުގަނޑު ބޭނުމެއް ނޫނެވެ. ނަމާދަކީ ދީނުގެ އެންމެ މުޙިއްމު ފަރުޟްކަން ނޭގޭ މީހަކު ނުހުންނާނެއެވެ. މައްސަލައަކީ އެކަން ގިނަބަޔަކަށް ފަސޭހައިން ހަނދާން ނެތުމެވެ. ނުވަތަ ހަނދާން ހުރި ނަމަވެސް އެކަމުގެ މުހިއްމުކަން އިހްސާސް ނުކުރެވުމެވެ. އޭދަފުއްޓަށް ބަލާލިޔަސް އަދިވެސަް މިސްކިތްތަކުން ޖަމާއަތުގަެ ނަމާދުގައި ބައިވެރިވާތަން ގިނައިން ފެންނަނީ ދުވަސްވީ މީހުންނާއި، ދެބައި އުމުރަށޤވުރެ ތަންކޮޅެއް ދޮށީ މީހުންނެވެ. ނަމާދު ވަގުތު ފާއިތުވެގެން ދާއިރުވެސް ކޮފީ ގައި ތިބުން ގިނަ ޒުވާނުންނަކަށް މައްސަލައަކަށް ނުވެއެވެ. މަޤްރިބް ނަމާދަށް ބަންގި ގޮވުމުގެ ކުރިން ފަށާ މެޗް އިޝާ ނަމާދަށް ގޮވާއިރުވެސް ނުނިމުމަކީ ގިނަ ޒުވާނުންނަށް ފަރުވާލެއް އޮތް ކަމެއް ނޫނެވެ. ނަމާދު އަދާކުރުމެއް ނެތި މެޗް ބެލުމުގައި ވަގުތު ހޭދަކޮށްލަނީ ހިޔާލެއް ފިކުރެއް ނެތިއެވެ. ދަރުސްތައް ބާއްވަންޖެހެނީ މި ސަބަބާއި ހުރެއެވެ. އިންސާނުންނަކީ ފަސޭހައިން ކަންކަން ހަނދާން ނެތޭ ބަޔަކަށް ވާތީ ކަންކަން ހަނދާން ކޮށްދިނުމުގެ ގޮތުންނެވެ، އެވާހަކަތައް އަޑު އިވުމުން މީހާގެ އީމާންކަން ވަރުގަދަ ވުމުގެ ބާރަކަށް އެކަން ވާތީއެވެ.\nދަރުސްތަކަށް ހާޒިރުވާ މީހުން މަދުވުމަކީ މިފަހަރު އެކަނި ކުރިމަތިވި މައްސަލައެއް ނޫނެވެ. ވަރަށް މަޝްހޫރު މީހެއްގެ ދަރުސް އެއް ނޫން ނަމަ މިއީ ހަމަ މިރަށުގައިވެސް އާދައެވެ. ވަރަށް މަޝްހޫރު ޝައިހަކު ގެނެސްގެން އެތައް ވަރަކަށް އިޝްތިހާރުކޮށްގެން ބާއްވާ ދަރުސެއް ނަމަ ތަންކޮޅެއް މަންޒަރު ތަފާތުވެދާނެއެވެ. އެކަމަކު އެއީ ކޮންމެ ފަހަރަކު ކުރެވޭނެ ކަމެއްވެސް ނޫނެވެ. މިފަހަރުވެސް ދަރުސް ދެއްވީ ހަމަ ރާއްޖޭގެ ނިސްބަތުން ފުންނާބު އުސް ދީނީ ޢިލްމުވެރިއެކެވެ. ދަރުސް އިޝްތިހާރު ކުރިލެއްވެސް ކުޑައެއް ނޫނެވެ. އަމިއްލަގޮތުން ޒުވާންކުދިންކޮޅެއް އެކުރާ ހިތްވަރަށް އަޅުގަނޑުމެން ސާބަސް ދޭންޖެހެއެވެ. މުހިއްމު ވާންޖެހޭނީ ދަރުސް ދެއްވަން ވަޑައިގަންނަވާ ބޭފުޅާއެއް ނޫނެވެ. އަދި އެކަން އިންތިޒާމް ކުރަނީ ކޮން ފަރާތަކުންތޯ ބެލުމެއްވެސް ނޫނެވެ. މިފަދަ ދަރުސްތަކަށް ހާޒިރުވުމުން އަޅުގަނޑުމެންނަށް އޮތީ ހުސް ފައިދާއެވެ. އެކަމުގައި ހޭދަކުރާ ކޮންމެ ވަގުތަކީ ސަވާބާއި ދަރުމަ ލިބޭނެކަން ޔަގީން ވަގުރެކެވެ.\nބައެއް މީހުން ބުނެފާނެއެވެ. މިއީ ހަމައެކަނި އޭދަފުށީގެ ހާލަތެއް ނޫނެވެ. މުޅި ރާއްޖޭގައިވެސް ކަން އޮތީ ތިހެންނެވެ. މިކަމަށްވެސް އަޅުގަނޑު ރައްދު ދޭކަށް ނެތީމެވެ. އެކަމަކު އެންމެ ފަހުން މިރަށުގައި ދަރުސް ދެއްވި ދީނީ ޢިލްމުވެރިޔާ ވިދާޅުވި ވާހަކައެއް ހިއްސާ ކޮށްލާނަމެވެ. ޝައިހް މުހައްމަދު އިބްރާހިމް ވިދާޅުވީ މިގޮތަށް އޭނާ ދެއްވި ދަރުސްތަކުގެ ތެރެއިން އެންމެ މަދު ބަޔަކު ހާޒިރުވި ދަރުސަކީ މިރަށުގައި ބޭއްވި ދަރުސް ކަމަށެވެ. މިއީ އޭދަފުށި ރައްޔިތެއްގެ ހައިސިއްޔަތުން އަޅުގަނޑު ލަދުގަތް ކަމެކެވެ. އަޅުގަނޑުމެން ނަމޫނާ ދައްކަންވީ ހުސް އެކަނި ކުޅިވަރަކުން ނޫނެވެ. އަޅުގަނޑުމެންގެ ތެރޭގައި މޮޅު ފުޓްބޯޅަ ކުޅުންތެރިންތަކެއް އެކަނި އުފެދުމަކުން އަދި އަޅުގަނޑުމެންނަށް ފަޚްރުވެރި ވެވޭކަށް ނެތެވެ. ދީނީ ކަންކަމަށް އަޅުގަނޑުމެންގެ ތެރޭގައިތިބި ގިނަ ޒުވާނުންގެ ކިބައިގައި ޝައުގުވެރިކަމެއް ނެތްނަމަ އެއީ މުޅި މުޖުތަމައު ކަންބޮޑުވާންޖެހޭ ކަމެކެވެ. އެކަމަކު އެކަން ފެންނަނީ އަޅުގަނޑުމެންގެތެރެއިން ވަރަށް މަދު މީހެއްގެ ކިބައިންނެވެ. އެފަދަ މީހުންނަށްވެސް ގިނަ ފަހަރު ރައްދުވަނީ މަލާމާތެވެ. މިއަށްވުރެ އަޅުގަނޑުމެން ތަސައްރަފު ފުދޭބަޔަކަށް އެބަ ވާން އެބަޖެހެއެވެ. ދެ ދުނިޔޭގެ ނަސީބާއި ކާމިޔާބު ލިބުން އޮތީ އޭރުންނެވެ.\nސެޕްޓެމްބަރ 9, 2015 at 10:21 pm\nއާމީން! ދީނީ ކަންކަމަށް ދޭންޖެހޭ ސަމާލުކަން ބޮޑުކުރެވޭނީ މައިންބަފައިން ދަރިންނަން ނަމޫނާ ދައްކައިގެން. އަދި ރަނގަޅު ދީންވެރި ރަހޮމަތްތެރިން އިހްތިޔާރު ކޮށްގެން ހަމައެހެންމެ އީމާންތެރިކަން ވަރުގަދަކޮށްގެން\nޖެނުއަރީ 6, 2015 at 11:21 am\nލިއުންތެރިޔާ އަށް ވަރަށް ބޮޑަށް ޝުކުރު ދަންނަވަން… ކިއުން ތެރިއެއްގެ ހައިސިއްޔަތުން ބުނެލަން ބޭނުންވަނީ ސްކޫލް ދައުރުން ފެށިގެން މިފަދަ ދީނީ ހޭލުންތެރި ކުރުމުގެ ޕްރޮގްރާމްތައް ހިންގައިގެންނޫނީ ކުދިން ހޭލުންތެރި އެއް ނުކުރެވޭނެއެވެ. ތައުލީމީ މަރުކަޒުން ކޮންމެ މަހަކު އެއްފަހަރު ނަމަވެސް ސްކޫލްގެ ހުރިހާ ކުދިންނާއި ބެލެނިވެރިން އަދި ޓީޗަރުން އެއްކޮށްގެން ދީނީ ދަރުސެއް ބާއްވަން ހަމަޖެއްސިއްޖެނަމަ ތިފަދަ ދަރުސް އަޑުއަހަންދާ މީހުން އިތުރުވާނެކަމެއް ކަމަށްފެނެއެވެ. އެހެންނޫނިއްޔާ ގޮޑިތަކުގެ ބޮޑުބައި ހުންނާނީ އަދިވެސް ހަމަ ހުސްކޮށް ކަމަށްފެންނަނީ…\nޖެނުއަރީ 5, 2015 at 3:22 pm\nވަރަށް ފުރިހަމަ ރިޕޯޓެއް. ޝުކުރިއްޔާ އީޓީ.\nޖެނުއަރީ 5, 2015 at 3:02 pm\nދަރުސްދޭ ގިނަމީހުން ސިޔާސީވެފަ ތިބީމަވާގޮތްމިއީ އަސްލު.\nހަގީގަތުގައި އިލްމުވެރިން ތިބެންވީ އިލްމުވެރިން ގޮތުގައި މީހުން ހަމަ މަގަށް އަޅުވައިދޭން.\nޔާމީން، އަންނި ނުވަތަ ގާސިމް ވެރިކަން ހޯދައި ދޭކަށެއްނޫން.\nމުޅި ރާއްޖެ ސިޔާސީ ވުމުން މީހުންނަށް ކުރާ އިހްތިރާމާއި ގަދަރުވަނީ ގެއްލިފައި. މިކަން އެބަޖެހޭ ބަދަލުކުރަން.\nކުޅިވަރު ކުޅުމުގައި އޮންނަ ރޫހު މިކަމުގައިވެސް ނެރެ އަތުކުރި އޮޅަން ހަމަ އެބަޖެހޭ.\nޖެނުއަރީ 5, 2015 at 2:17 pm\nEydhafusheega Dharus but Male ga show bavvaafa DJ ahen ve dhimaanuvanee ދހޮއ\nޖެނުއަރީ 6, 2015 at 12:21 pm\nބަޔަކު އުޅޭގޮތަކަށް އުޅެފާނެ އަމިއްލަނަފްސް ރައްކާތެރިކުރުން މުހިންމު\nޖެނުއަރީ 5, 2015 at 1:53 pm\nރިޕޯޓް ވަރަށް ފުރިހަމަ. އަޅުގަނޑުމެނަނށް ހެޔޮ ވިސްނުން ދެއްވާށި އާމީން


ޓްރަމްޕްގެ ސިއްރު މައުލޫމާތު ހިމެނޭ ފޮތެއް ނެރުން އެމެރިކާގެ ކޯޓުން ހުއްޓުވައި ނުދިން | Sandhaanu\nޓްރަމްޕްގެ ސިއްރު މައުލޫމާތު ހިމެނޭ ފޮތެއް ނެރުން އެމެރިކާގެ ކޯޓުން ހުއްޓުވައި ނުދިން\nއެމެރިކާގެ ރައީސް ޑޮނަލްޑް ޓްރަމްޕްގެ ހަޔާތާ ގުޅޭ ސިއްރު މައުލޫމާތު ހިމެނޭ އިތުރު ފޮތެއް ނެރުންވެސް ހުއްޓުވައި ނުދިނުމަށް އެގައުމުގެ ކޯޓުން ނިންމައިފިއެވެ.\nޓްރަމްޕްއާ ގުޅޭ ގޮތުން މިފަހަރު ފޮތް ލިޔުއްވައިފައިވަނީ އެމަނިކުފާނަށް ބޮޑުބޭބެ ވިދާޅުވާ އަންހެން ބޭފުޅެއް ކަމަށްވާ މޭރީ ޓްރަމްޕްއެވެ. ދާދި ފަހުން އެމެެރިކާގެ ކުރީގެ ނެެޝެނަލް ސެކިއުރިޓީ އެޑްވައިޒަރު ޖޯން ބޯލްޓަން ޓްރަމްޕްއާ ގުޅޭ މައުލޫމާތު ހިމެނޭ ފޮތެއް ނެރުނު ހުއްޓުވަން އެދުމުންވެސް ކޯޓުން އެކަން ނުހުއްޓުވިއެވެ. މޭރީ ޓްރަމްޕް ލިޔުއްވި ފޮތްވެސް ނެރެނީ ބޯލްޓަން ލިޔުއްވި ފޮތް ނެރުނު ޕަބްލިޝަރު ސިމޯސް އެންޑް ޝަޓްސްޓާއިންއެވެ.\n“ޓޫ މަޗް އެންޑް ނެވާ އިނަފް: ހައު މައި ފެމިލީ ކްރިއޭޓެޑް ވާލްޑްސް މޯސްޓް ޑޭންޖަރަސް މޭން”ގެ ނަމުގައި ފޮތް ލިޔުއްވި މޭރީއަކީ ޓްރަމްޕްގެ އެންމެ ދޮށީ ބޭބެ ފްރެޑް ޓްރަމްޕް ޖޫނިއާގެ ދަރިފުޅެވެ. ފޮތުގައި ޓްރަމްޕްގެ އެކިއެކި ގުޅުންތަކާއި އެކި ކަހަލަ “އެބިއުސް”ގެ ވާހަކަތައް ހިމެނެއެވެ.


BREAKING | Covid-19: UK In Ithuru 1725 Meehaku Maruvejje - Vaguthu\nދިހަ ދުވަސް ފަހުން އަނެއްކާވެސް ފައްސިވާ ނިސްބަތް %3 އަށް - 13 ގަޑިއިރު ކުރިން\nކޮވިޑް-19: އިނގިރޭސިވިލާތުން 1725 މީހަކު މަރުވެއްޖެ\n7 މަސް ކުރިން ( ޖެނުއަރީ 28, 2021 )\nދުނިޔޭގެ އެކި ގައުމުތަކުގައި ހަލުވި ކަމާއި އެކީ ފެތުރެމުން އަންނަ ކޮވިޑް-19 ޖެހިގެން އިނގިރޭސިވިލާތުން އިތުރު 1،725 މީހަކު މަރުވެއްޖެއެވެ.\nދުނިޔޭގެ 219 ގައުމަކާއި ސަރަހައްދެއް ހިމެނޭހެން ކޮވިޑް-19 ފެނިފައިވާއިރު، އިނގިރޭސިވިލާތަކީ މިހާތަނަށް ބަލި ފެނިފައިވާ ގައުމުތަކުގެ ތެރެއިން ފަސް ވަނައަށް އެންމެ ގިނަ ބަޔަކު ކޮވިޑް-19 އަށް ފައްސިވެ، މަރުވެފައިވާ ގައުމެވެ.\nއެގައުމުން އިތުރު 1،725 މީހަކު މި ބަލި ޖެހިގެން މަރުވެފައިވާއިރު، އިތުރު 25،308 މީހަކު ވަނީ ބައްޔަށް ފައްސިވެފައެވެ. މިހާތަނަށް އެންމެ ގިނަ ބަޔަކު އެއް ދުވަސްތެރޭ އެގައުމުން މަރުވެފައިވަނީ މިމަހުގެ 20 ވަނަ ދުވަހުއެވެ. އެދުވަހު އެގައުމުން 1،820 މީހަކު ވަނީ ބަލި ޖެހިގެން މަރުވެފައެވެ.\nއެގައުމުން އެންމެ ގިނަ ބަޔަކު އެއް ދުވަސްތެރޭ ފައްސިވެފައިވަނީ މިމަހުގެ 8 ވަނަ ދުވަހުއެވެ. އެދުވަހު އެގައުމުން 68،053 މީހަކަށް ވަނީ ބަލި ޖެހިފައެވެ.\nއިނގިރޭސިވިލާތުން ކޮވިޑް-19 ޖެހިގެން މިހާތަނަށް މަރުވި މީހުންގެ އަދަދު ވަނީ 101،887 އަށް އަރާފައެވެ. އަދި ބައްޔަށް ފައްސިވިމީހުންގެ އަދަދު ވަނީ 3,715,054 އަށް އަރާފައެވެ.\nއެގައުމުން މި ބަލި ޖެހިގެން މިހާތަނަށް 1,662,484 މީހަކު ރަނގަޅުވެފައިވާއިރު، މިހާރު ބައްޔަށް ފަރުވާ ދެމުން އަންނަނީ 1,950,683 މީހަކަށެވެ. އޭގެ ތެރެއިން 3,961 މީހަކަށް ފަރުވާ ދެމުން އަންނަނީ ހާލު ދެރަވެގެން ނުވަތަ އައިސީޔުގައި ކަމަށް ކޮވިޑް-19ގެ ފަހުގެ ތަފާސް ހިސާބުތަކުން ދައްކައެވެ.\nކޮވިޑް-19 ޖެހިގެން މިހާތަނަށް މުޅި ދުނިޔެއިން 100 މިލިއަނަށްވުރެ ގިނަ މީހުން ވަނީ ރިޕޯޓް ކޮށްފައެވެ. އަދި 73 މިލިއަނަށްވުރެ ގިނަ މީހުން ވަނީ މި ބަލި ޖެހިގެން ރަނގަޅުވެފައިވާއިރު،2މިލިއަނަށްވުރެ ގިނަ މީހުން ވަނީ ބަލި ޖެހިގެން މަރުވެފައެވެ.\nކޮވިޑް ޖެހިގެން މެކްސިކޯއިން އިތުރު 765 މީހަކު ކޮވިޑްގައި މަރުވެއްޖެ\nދިހަ ދުވަސް ފަހުން އަނެއްކާވެސް ފައްސިވާ ނިސްބަތް %3 އަށް


މިއީ ނިމުމެއް ނޫން، އެނބުރި އައުން ވަރުގަދަވާނެ: ފައިސަލް – Faseha\nމިއީ ނިމުމެއް ނޫން، އެނބުރި އައުން ވަރުގަދަވާނެ: ފައިސަލް\n5 days ago mihaaru\nވޯލްޑް ކަޕް ކޮލިފައިންގައި ރޭ އޭޝިއާގެ ފުޓްބޯޅައިގެ ގަދަބާރެއް ކަމަށްވާ ޗައިނާ އަތުން 5-0 އިން ރާއްޖެ ބަލިވުމަކީ ނިމުމެއް ނޫން ކަމަށާއި ދެން ހުރި މެޗުތަކަށް އެނބުރި އައުން ވަރުގަދަވާނެ ކަމަށް ގައުމީ ޓީމުގެ ގޯލްކީޕަރު މުހައްމަދު ފައިސަލް ބުނެފި އެވެ.\nމިދިޔަ އަހަރު ސާފް ސުޒުކީ ކަޕްގެ ޗެމްޕިއަންކަން ރާއްޖޭން ހޯދިއިރު މުބާރާތުގެ މޮޅު ކުޅުންތެރިޔަކަށް ހޮވުނު ފައިސަލް ވަނީ ރޭގެ މެޗުގައި ޗައިނާ އިން ފޮނުވާލި ގިނަ ހަމަލާތަކެއް ހުއްޓުވައިފަ އެވެ. މެޗު ފަށައިގެން ފުރަތަަމަ 30 މިނިޓްގައި ރާއްޖޭން ރަނގަޅަށް ކުޅެ ކޮންމެވެސް ވަރަކަށް ޗައިނާ ހާސްކޮށްލި އެވެ. ޗައިނާ އިން ފުރަތަމަ ގޯލު ޖެހީ ގައުމީ ކެޕްޓަން އަކުރަމް އަބްދުލް ގަނީ (އަކޫ) އަނިޔާވެގެން ވެއްޓިފައި އޮތްވަގުތެއްގަ އެވެ. ފުރަތަމަ ހާފް ނިމުމުގެ ކުރިން ޗައިނާ އިން ލީޑުފުޅާކުރިއިރު، ރާއްޖޭގެ ކުޅުންތެރިން ވަނީ އެއީ އޮފްސައިޑް ލަނޑެއް ކަމަށް އެޕީލްކޮށްފަ އެވެ.\nފައިސަލް ބުނީ މެޗުގެ ނަތީޖާގެ ފަރަގު ބޮޑު ނަމަވެސް ކުޅުންތެރިން މަސައްކަތްކުރި ކަމަށެވެ.\n“ފުރަތަމަ ހާފްގައި އޮފްސައިޑް ގޯލެކޭ ކިޔާފައި އެޕީލްކޮށްގެން ކުޅުންތެރިންތައް އެޔަށް މި އެނބުރުނީ. ދެން ފަހު ހާފް ފެށިގެން ގޮސް ދެ ޕެނަލްޓީ މިދިނީ. އެ ހިސާބުން ކުޅުންތެރިން ކޮންމެވެސް ވަރަަކަށް ޑައުން ވެފައި މިތިބީ. އެކަމަކު ވަރަށް މަސައްކަތްކުރި އޭގެން އަރައިގަނެގެން ލަނޑެއް ޖަހަން،” ފައިސަލް ބުންޏެވެ.\n“ކުޅުންތެރިން މަސައްކަތްކުރި. 5-0 އިން ބަލިވިޔަސް މި ނިމުނީއެއް ނޫން. އަދި ކުރިއަށް އޮތީ އިރާދަކުރެއްވިއްޔާ. މި އަށް ވުރެ ރަނގަޅު ނަތީޖާތަކެއް ނެރޭނަން އިރާދަކުރެއްވިއްޔާ.”\nމެޗުގެ ކުރިން ވެސް ގައުމީ ޓީމުން އެންމެ ބޮޑަށް ފާހަގަކުރި އެއް ކަަމަކީ ދޮޅު އަހަރުގެ މެދުކެނޑުމަކަށް ފަހު ކުރީގެ ކެޕްޓަން އަދި ރާއްޖޭގައި އުފެދުނު އެންމެ މޮޅު ފުޓްބޯޅަ ކުޅުންތެރިޔާ އަލީ އަޝްފާގު (ދަގަނޑޭ) ޓީމާ ގުޅުމަކީ ޓީމަށް ލިބިގެންދިޔަ އިތުރު ހިތްވަރެއް ކަމަށެވެ. ގައުމީ ޓީމާ އެކު ދެ ޕްރެކްޓިހެއް ކުރުމަށް ފަހު ޗައިނާ ކަހަލަ ވަރުގަދަ ޓީމަކާ ދެކޮޅަށް ދަގަނޑޭގެ އެންމެ މޮޅު ކުޅުން ދައްކަން އުނދަގޫވިއިރު، ފުރަތަމަ ހާފަށް ފަހު ދަގަނޑޭ ވަނީ ބަދަލުކޮށްފަ އެވެ.\nފައިސަލް ބުނީ ދަގަނޑޭއާ އެކު ކުރިއަށް ހުރި މެޗުތަކުގައި ޓީމު އިތުރަށް ރަނގަޅުވެގެންދާނެ ކަމަށެވެ.\n“ދަގަނޑޭ ހުރުމަކީ ޓީމަށް ލިބޭ ވަރަށް ބޮޑު ހިތްވަރެއް. އިރާދަކުރެއްވިއްޔާ ކުރިއަށް ހުރި މެޗުތަކުގައި ދަގަނޑޭ ހުރެގެން މި ޓީމު ގޮވައިގެން ކާމިޔާބީއަކާ ހަމައަށްދާނީ،” އުމުރުން 31 އަހަރުގެ ފައިސަލް ބުންޏެވެ.\nރޭގެ މޮޅާ އެކު ޗައިނާ ވަނީ ކޮލިފައިން ގްރޫޕް އޭގެ އެއް ވަނަ އަށް ޖެހިލައިފަ އެވެ. ދެ ވަނައިގައި އޮތީ ސީރިއާ އެވެ. ތިން ވަނައިގައި އޮތީ އިއްޔެ ގުއާމް އަތުން 4-1 އިން މޮޅުވި ފިލިޕީންސް އެވެ. ރާއްޖެ އޮތީ ހަތަރު ވަނައިގަ އެވެ. ފަސް ވަނައިގައި އޮތީ ގުއާމް އެވެ.\nރާއްޖޭން 2023 ވަނަ އަހަރުގެ އޭޝިއަން ކަޕަށް ކޮލިފައިވުމުގެ އަމާޒުގައި މަސައްކަތްކުރަމުން އަންނައިރު، ކޮލިފައިން ގްރޫޕްގެ ގަދަ ތިނެއްގެ ތެރޭގައި ހިމެނިގެން ނޫނީ އެ ޓާގެޓަށް ވާސިލްވެވެން ނެތެވެ. އެހެން ކަމުން ރާއްޖެ އަށް އެންމެ ބޮޑަށް ބޭނުންވާ ކަމަކީ އަމިއްލަ ދަނޑުގައި ކުޅޭ މެޗުތަކުން ރަނގަޅު ނަތީޖާ ނެރުމެވެ.\nފައިސަލް ބުނީ ހޯމް އެޑްވާންޓޭޖް ނެގުމުގައި އެންމެ މުހިއްމު އެއް ރޯލެއް އަދާކުރަންޖެހޭނެ ބަޔަކީ ސަޕޯޓަރުން ކަމަށާއި އެކަން ވީ އެންމެ ފުރިހަމަ އަށް ކުރިއަށް ހުރި މެޗުތަކުގައި ކޮށްދިނުމަށް ސަޕޯޓަރުންގެ ކިބައިން އެދޭ ކަމަށެވެ.\n“ސަޕޯޓަރުންނަށް ބުނަލެން އޮތީ ސަޕޯޓަރުން އަދިވެސް މި ގޮތަށް ސަޕޯޓްކޮށްދޭށޭ. ހޯމްގައި ކުޅޭ ހުރިހާ މެޗުތަކަކަށް ހުރިހާ ސަޕޯޓަރުން އައިސް ޓީމާ އެކުގައި ތިބެ ސަޕޯޓް ކޮށްދޭށޭ،” ފައިސަލް ބުންޏެވެ.\nކޮލިފައިންގައި ރާއްޖެ ދެން ކުޅޭ މެޗުގައި އަންނަ މަހު 10 ވަނަ ދުވަހު ބައްދަލުކުރާނީ ސީރިއާއާ އެވެ. ސީރިއާގެ ހޯމް މެޗު ކުޅެން ރާވާފައި އޮތީ ޔޫއޭއީގަ އެވެ. ކޮލިފައިންގައި ރާއްޖެ އަށް އެންމެ މުހިއްމު މެޗުތަކަކީ ނޮވެމްބަރު މަހު ތެރޭގައި ފަސް ދުވަހުގެ ތެރޭގައި މާލޭގައި ކުޅޭ ދެ މެޗެވެ. އެއީ ނޮވެމްބަރު 14 ގައި ފިލިޕީންސާ ދެކޮޅަށް ކުޅޭ މެޗާއި 19 ވަނަ ދުވަހު ގުއާމްއާ ބައްދަލުކުރާ މެޗެވެ. މިދިޔަ ބުރާސްފަތި ދުވަހު ރާއްޖޭން ވަނީ ގުއާމްގައި އެ ޓީމު 1-0 އިން ބަލިކޮށްފަ އެވެ.\nPrevious މެންޗެސްޓާ ސިޓީ: އެއް ބިލިއަން ޑޮލަރުގެ ފުރަތަމަ ޓީމު!\nNext ވާހަކަ: ޓިކާނާ\n7 hours ago cnmmv\nބީއެމްއެލް އިން ކެލާ އާއި ބާރަށުގައި ސެލްފް ސާވިސް ބޭންކިން ފަށައިފި\n15 hours ago mihaaru\n53 mins ago vaguthu


ޕްރިމިއާ ލީގުގެ މެޗެއް ބަލާލުމުގެ ފުރުސަތު ލިބޭ ހާއްސަ ޕްރޮމޯޝަނެއް ކޮކަކޯލާ އިން ފަށައިފި\nJanuary 12, 2019 18:13:01\nއިނގިރޭސި ޕްރީމިއާ ލީގުގެ މެޗްތައް ބަލައިލަން ދެވޭނެ ފުރުސަތު ލިބޭ، މުޅިން އައު ޕްރޮމޯޝަނެއް ކޮކަކޯލާ އިން އިއުލާނު ކޮށްފިއެވެ.\nމާރޗު މަހުގެ 14 ވަނަ ދުވަހުގެ ނިޔަލަށް އަލަށް ފެށި މި ޕްރޮމޯޝަން ކުރިއަށްދާއިރު، ޕްރޮމޯޝަނުގައި ބައިވެރިވުމަށް، ރަން ކުލައިގެ މަތިގަނޑު ޖެހި ކޮކަކޯލާ ފުޅީގެ މަތިގަނޑުގައިވާ އަދަދު 2626 އަކަށް އެސްއެމްއެސް ކުރާނީއެވެ.\nރާއްޖޭގެ ގައުމީ ޓީމުގެ ގޯލް ކީޕަރު އިމްރާން މުހައްމަދާއި ކޮކާކޯލާގެ ރާއްޖޭގެ ގޮފީގެ ޖެނަރަލް މެނޭޖަރު މިލިންދު ދެރަސާރީ، މި ރަސްމިއްޔާތު ޝަރަފްވެރި ކޮށްދެއްވި އިރު އެ ދެބޭފުޅުން ވަނީ ކުޑަ ފުޓުބޯޅަ މެޗެއް ވެސް ކުޅެފައެވެ.\n" ރާއްޖޭގެ ރައްޔިތުންނަކީ ފުޓުބޯޅައިގެ ތެރޭގައި ދިރިއުޅޭ ބައެއް، ފިރިހެނަކަސް އަންހެނަކަސް ތަފާތެއް ނެތް، އެންމެންވެސް ފުޓުބޯޅައަށް ވަރަށް ޝައުގުވެރިވޭ" މިލިންދު ދެރަސާރީގެ ވާހަކައިގައި ފާހަގަ ކޮށްލިއެވެ.\nމި ޕްރޮމޯޝަންގެ ގުރުއަތުލުން ޕީއެސްއެމް އިން، ކޮންމެ ރެއެެއްގެ 19:50 ގައި ދައްކާނެއެވެ. އެންމެ ފުރަތަމަ ގުރުއަތުލުން އޮންނާނީ 30 ޖެނުއަރީ 2019 ގައެވެ.\nމި ޕްރޮމޯޝަންގެ ދަށުން އިނގިރޭސި ވިލާތަށް ގޮސް ޕްރީމިއާ ލީގުގެ މެޗެއް ބަލާލުމުގެ އިތުރުން ހިލޭ ސައިޓްސީންގެ ފުރުސަތުވެސް ހަތް ފަރާތަކަށް ލިބިގެންދާނެއެވެ. ނަސީބު ވެރިންނަށް އެކުގައި އެހެން ބައިވެރިއަކުވެސް ގެންދެވޭނެއެވެ.\nކޮކާކޯލާ ޕްރިމިއާ ލީގް


Haqeeqee vaahaka : heyo nimun ހަޤީޤީ ވާހަކަ: ހެޔޮ ނިމުން – Ilm Haqeeqee vaahaka : heyo nimun\nހަޤީޤީ ވާހަކަ: ހެޔޮ ނިމުން\nއަހަރެންގެ މަންމަ އަހަރެންގެ މަންމައަކީ އަހަރެން ހަނދާން ހުންނަން ފެށީއްސުރެވެސް ރަނގަޅު އަޚުލާގެއްގެ ވެރި، މީހުނަށް އެހާ ހެޔޮ މީހެކެވެ. ބައްޕައަކީ ފުދޭވަރަކަށް ތަނަވަސް މީހެއްކަމުން، ބައްޕަގެ އެހީއާއިއެކު އަހަރެމެންގެ ރަށުގައި އޮތް ގޯތީގައި ފަޤީރުންނަށްޓަކައި މަންމަ ގެއެއް ބިނާކުރިއެވެ. އެގޭގައި ކޮންމެ ހުކުރު ދުވަހަކު ވަރަށް ގިނައިން ކައްކާ ހަނދާން އަހަރެން ހުރެއެވެ. ހުކުރު ދުވަސްތަކަކީ ގާތްގަނޑަކަށް 50 އާއި 100 އާއި ދެމެދުގެ މީހުނަށް ހިލޭ ކެއުން ފޯރުކޮށްދޭ ދުވަހެކެވެ. ބަލިމީހުންނަށް އޯގާތެރިވުމަކީ މަންމަގެ ފަރާތުން އަހަރެންނަށް އެންމެ ފާހަގަވި އެއް ސިފައެވެ. މަންމަ އަބަދުވެސް ބަލިމީހުންނަށް ޒިޔާރަތް ކުރާނެއެވެ. އަދި އެމީހުންނަށް ޚާއްސަ އެއްޗެހި ކައްކައިދީ ހެދުމަކީ މަންމަގެ އުފަލެކެވެ.\nމަންމަ ކައިރީގައި މީހަކު ކަމަކު ކިޔައިފިނަމަ ވީހާވެސް ރަނގަޅަކަށް އެކަމެއް ކޮށްދެވޭތޯ ބަލާނެއެވެ. އަހަރެންގެ މަންމައަކީ ފޫޅުމައިކަންވެސް ކުރި މީހެކެވެ. ނަމަވެސް މަންމަގެ ފަރާތުން ޚިދުމަތް ހޯދުމަށް އެއްވެސް އިރެއްގައި އަގެއް ނުނަގައެވެ. އަހަރެމެންގެ ގޭގައި ޔަތީމު އަދި މިސްކީނު ކުދިން ގެންގުޅުމަކީވެސް މަންމަ އުފަލާއިއެކު ކުރި ކަމެކެވެ. އަހަރެންގެ ލޯބިވާ މަންމައަކީ މީހުނަށް އެހީތެރިވުމާއި ދީލަތިކަމުގެ ސިފައިން ޖަރީވެގެން ހުރި ޝަޚުސިއްޔަތެކެވެ. އެހެންމީހުންގެ ބޭނުންތައް ފުއްދައިދިނުމުގައި މަންމަ އުޅުނީ ގިނަފަހަރަށް ޚުދު މަންމަގެ ހަށިގަނޑުގައި ވޭންއަޅާ ހާލުގައެވެ. މަންމައަކީ އާތްރައިޓިސް ހުރުމުގެ ސަބަބުން އަބަދުމެ ކަހަލަ ގޮތަކަށް ގައިގާ ރިއްސާ މީހެކެވެ. އެކަމަކުވެސް މަންމަގެ ގައިގާ އަޅާ ވޭނެއްގެ ވާހަކަ ދެއްކި އަޑެއް ދުވަހަކުވެސް ނާހަމަވެ. ގަދަ ހިތްވަރާއި ކެތްތެރިކަމަކީ އަޖައިބުވާހާ މިންވަރަށް މަންމަގެ ކިބައިން ފެނުނު ސިފަތަކެވެ. މީހުންނަށް ހޭހަން ކޮށްދިމުނާއި، މަންމަގެ ބަލި ހާލާއި އެކުވެސް ނަމާދަށް ބަންގި ގޮވާއިރު ހުންނާނީ ނަމާދު ކުރަން ތައްޔާރުވެގެންނެވެ. މަންމަގެ ކިބައިގައި ހުރި ކެތްތެރިކަމާއި ސާބިތުކަން އެންމެ ބޮޑަށް ފާހަގަވެގެން ދިޔައީ މަންމަގެ ހަޔާތުގެ ފަހު ދުވަސްތަކުގައެވެ.\nބަލި އެނދުގައި އޮތްއިރު ކާއެއްޗެހި ދިރުވުން ވެސް އުނދަގޫކަމަކަށް ވިއެވެ. ނަމަވެސް އެ ދުލުން އެންމެ ފަހަރަކުވެސް ޝަކުވާގެ ބަހެއް ނުބުނެއެވެ. މަންމަ މި ދުނިޔެއާއި ވަކިވެގެން ދިޔައީ ރީތި ހިނިތުންވުމަކާއި، އުޖާލާވެފައިވާ މޫނަކާއިއެކުއެވެ. މަރުވެފައި އޮތް މީހެއްގެ މޫނު އެހާ އަލިކޮށް އޮއްވާ އަހަރެން ނުދެކެމެވެ. މަންމަ ކައިރީގައި ތިބި ޣައިރު މުސްލިމު ޑޮކްޓަރުންނާއި ނަރުހުން ވެސް ބުނަމުން ދިޔައީ މަންމަގެ މޫނަށް ބަލާލުމުން މަންމަ އަހަރެމެންނާއި ވަކިވެގެން އެ ދިޔައީ ރަނގަޅުތަނަކަށްހެން ހީވާ ކަމަށެވެ.\nނޯޓް: މިއީ ދިވެހި އުޚްތަކު އެ އުޚްތާގެ މަންމައާއި ބެހޭގޮތުން ކިޔައިދީފައިވާ ވާހަކަތަކަކަށް ލިޔެފައިވާ ލިޔުމެކެވެ. މި އުޚްތާގެ މަންމައަށް ސުވަރުގޭގެ މަތިވެރި ނިޢުމަތް މިންވަރު ކުރެއްވުމަކީ އަޅުގަނޑުމެންގެ ދުޢާއެވެ.


ގދ. ތިނަދޫ ގެއެއް ބަލައި ފާސްކޮށް މަސްތުވާތަކެއްޗާއެކު މީހަކު ހައްޔަރުކޮށްފި\nއަންގާރަ ،3 ޑިސެމްބަރ 2019 / 13:39\nމަސްތުވާތަކެއްޗާ ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، ގދ. ތިނަދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި، ތިނަދޫ ގެއެއް ބަލައި ފާސްކޮށް މަސްތުވާތަކެއްޗާއެކު މީހަކު ހައްޔަރުކޮށްފިއެވެ.\nމި މައްސަލައާ ގުޅިގެން ހައްޔަރުކޮށްފައިވަނީ 25 އަހަރުގެ އަންހެނެކެވެ. އޭނާ ހައްޔަރުކޮށްފައިވަނީ މަސްތުވާތަކެތި ގެންގުޅެ މަސްތުވާތަކެތީގެެ ވިޔަފާރި ކުރާކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާ ގުޅިގެން ހިންގި އޮޕަރޭޝަނެއްގައި މި ޑިސެމްބަރ މަހުގެ2ވަނަ ދުވަހުގެ 14:50 އެހައިކަންހާއިރު ކޯޓު އަމުރެއްގެ ދަށުންނެވެ.\nމި އޮޕަރޭޝަނުގައި، އޭނާ ހައްޔަރުކޮށް ދިރިއުޅޭ ގެ ކޯޓު އަމުރެއްގެ ދަށުން ބަލައި ފާސްކުރިއިރު، މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ޖޫސްޕެޓީ ދެ ކޮތަޅާއި މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ޕެކެޓެއް ފެނިފައިވެއެވެ.\nމިމައްސަލައިގައި ހައްޔަރުކޮށްފައިވާ މީހާގެ ބަންދާމެދު ގޮތެއް ނިންމުމަށް ގދ. ތިނަދޫ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމް އެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 12 ދުވަހުގެ މުއްދަތު ދީފައިވެއެވެ.\n.މި މައްސަލަ ގދ. ތިނަދޫ ޕޮލިސް ސްޓޭޝަނުން ދަނީ ތަހުގީގު ކުރަމުންނެވެ